Author: Jurkovič Jozef
Last saved by: marek.gilanyi
Company: Hewlett-Packard Company

(návrh)

Z Á K O N

z … 2017

o zabezpečovaní kvality vysokoškolského vzdelávania

Národná rada Slovenskej republiky sa uzniesla na tomto zákone:
PRVÁ ČASŤ
ZÁKLADNÉ USTANOVENIA
§ 1	
Predmet zákona
Tento zákon upravuje vnútorný systém zabezpečovania kvality vysokoškolského vzdelávania (ďalej len „vnútorný systém“) vysokých škôl a jeho overovanie, postavenie Slovenskej akreditačnej agentúry pre vysoké školstvo (ďalej len „agentúra“) a jej konanie, udeľovanie akreditácie študijného programu a udeľovanie akreditácie habilitačného konania a konania na vymenúvanie profesorov (ďalej len „inauguračné konanie“).
§ 2	 
Vymedzenie pojmov
Na účely tohto zákona sa rozumie
a)	štandardmi pre vnútorný systém súbor  požiadaviek na vnútorný systém vysokej školy podľa § 3 a na spôsob jeho implementácie,
b)	štandardmi pre študijný program súbor požiadaviek, ktorých plnením je podmienené udelenie akreditácie študijného programu,
c)	štandardmi pre habilitačné konanie a inauguračné konanie súbor požiadaviek, ktorých plnením je podmienené udelenie akreditácie habilitačného konania a inauguračného konania,
d)	metodikou na vyhodnocovanie štandardov súbor postupov, kritérií a ukazovateľov, prostredníctvom ktorých posudzovatelia a zamestnanci agentúry vyhodnocujú plnenie štandardov a opatrení na zabezpečenie súladu vnútorného systému alebo jeho implementácie so štandardmi pre vnútorný systém (ďalej len „opravné opatrenie“),
e)	akreditáciou študijného programu oprávnenie uskutočňovať študijný program a udeľovať jeho absolventom zodpovedajúci akademický titul,
f)	akreditáciou habilitačného konania a inauguračného konania oprávnenie uskutočňovať habilitačné konanie a inauguračné konanie v odbore habilitačného konania a inauguračného konania,
g)	úpravou študijného programu doplnenie alebo vypustenie povinných predmetov alebo povinne voliteľných predmetov, zmena podmienok na riadne skončenie štúdia alebo úprava informačného listu predmetu okrem aktualizácie vyučujúceho, odporúčanej literatúry alebo hodnotenia predmetu.
§ 3	
Vnútorný systém
(1)	Vysoká škola zabezpečuje kvalitu poskytovaného vysokoškolského vzdelávania implementáciou svojho vnútorného systému a jeho sústavným rozvojom.
(2)	Vnútorný systém vysokej školy rozpracúva spôsob napĺňania poslania vysokej školy v oblasti vysokoškolského vzdelávania vymedzením 
a)	stratégie zabezpečovania kvality vysokoškolského vzdelávania, 
b)	procesov zabezpečovania kvality vysokoškolského vzdelávania a
c)	vzťahu medzi vysokoškolským vzdelávaním a výskumnou činnosťou, vývojovou činnosťou, umeleckou činnosťou alebo ďalšou tvorivou činnosťou (ďalej len „tvorivá činnosť”) vysokej školy.
(3)	Vnútorný systém vysokej školy upravuje najmä
a)	pravidlá vytvárania, schvaľovania, uskutočňovania a úpravy každého študijného programu tak, aby 
1.	 zabezpečovali zohľadnenie oblasti poznania podľa príslušného študijného odboru alebo kombinácie študijných odborov, v ktorých absolventi získavajú vysokoškolské vzdelanie,
2.	 upravovali pôsobnosť orgánov vysokej školy alebo jej fakulty pri schvaľovaní študijného programu,
3.	 zabezpečovali podieľanie sa zástupcov študentov, zamestnávateľov z príslušného odvetvia hospodárstva a iných zainteresovaných osôb na vytváraní a úprave študijného programu,
4.	 zabezpečovali vymedzenie vedomostí, zručností a kompetencií, ktoré má absolvent nadobudnúť v rámci štúdia (ďalej len „výsledky vysokoškolského vzdelávania“) zodpovedajúcich príslušnej úrovni národného kvalifikačného rámca,
5.	 zabezpečovali plnenie štandardov pre študijné programy,
b)	pravidlá na výber vyučujúcich jednotlivých predmetov študijných programov,
c)	pravidlá na schvaľovanie vedúcich záverečných prác a školiteľov záverečných prác,
d)	pravidlá hodnotenia študentov tak, aby nevznikali v podobných prípadoch neodôvodnené rozdiely,
e)	pravidlá monitorovania a pravidelného hodnotenia študijných programov, na ktorom sa podieľajú aj absolventi, ak ich príslušný študijný program má, študenti, zamestnávatelia z príslušného odvetvia hospodárstva a iné zainteresované osoby, pričom pri tomto monitorovaní a hodnotení sa zohľadňujú
1.	 aplikácia najnovších poznatkov v obsahu študijných programov,
2.	 efektívnosť kritérií a pravidiel hodnotenia študentov,
3.	 dosahované výsledky vysokoškolského vzdelávania,
4.	 dotazníky študentov o kvalite výučby a dotazníky o učiteľoch,
5.	 uplatniteľnosť absolventov,
f)	pravidlá na preskúmanie podnetov, ktorými
1.	 sa študent domáha ochrany svojich práv alebo právom chránených záujmov, o ktorých sa domnieva, že boli porušené činnosťou alebo nečinnosťou vysokej školy, súčasti vysokej školy alebo zamestnancov vysokej školy alebo
2.	 študent poukazuje na konkrétne nedostatky v činnosti alebo v nečinnosti vysokej školy, súčasti vysokej školy alebo zamestnancov vysokej školy, najmä na porušenie právnych predpisov alebo na porušenie vnútorných predpisov vysokej školy alebo jej súčasti, 
g)	pravidlá uskutočňovania tvorivej činnosti vysokej školy a podieľania sa študentov na nej, 
h)	podmienky spolupráce so špecializovanými výučbovými zariadeniami na praktickej výučbe a spôsob overovania ich plnenia, 
i)	podmienky spolupráce s externými vzdelávacími inštitúciami podieľajúcimi sa na uskutočňovaní študijného programu tretieho stupňa, ak vysoká škola poskytuje študijné programy tretieho stupňa alebo má záujem ich poskytovať,
j)	pravidlá určovania požiadaviek na výber vysokoškolských učiteľov,
k)	pravidlá zabezpečovania profesijného rozvoja vysokoškolských učiteľov, výskumných pracovníkov a umeleckých pracovníkov vysokej školy,
l)	overovanie dostatočného priestorového, materiálneho, technického, informačného a personálneho zabezpečenia študijného programu, 
m)	pravidlá zberu, analýzy a používania informácií potrebných na efektívne uskutočňovanie študijného programu, 
n)	pravidlá pravidelného zverejňovania aktuálnych, adekvátnych, kvantitatívnych a kvalitatívnych informácií o študijných programoch a ich absolventoch.

DRUHÁ ČASŤ
AGENTÚRA
§ 4	
(1)	Zriaďuje sa agentúra ako verejnoprávna inštitúcia, ktorá nezávisle vykonáva činnosti externého zabezpečovania kvality vysokoškolského vzdelávania. Agentúra je právnickou osobou so sídlom v Bratislave.
(2)	Agentúra
a)					 	rozhoduje o
1.																																									 súlade vnútorného systému a jeho implementácie so štandardmi pre vnútorný systém,
2.	 	udelení akreditácie študijného programu alebo o jej neudelení,
3.					 udelení akreditácie habilitačného konania a inauguračného konania, o jej neudelení alebo odňatí,
4.	 uložení opravného opatrenia,
5.	 zastavení konania o žiadosti o udelenie súhlasu na pôsobenie ako súkromná vysoká škola (ďalej len „štátny súhlas“),)

) § 47 ods. 7 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

6.	 námietke zaujatosti voči návrhu zloženia pracovnej skupiny výkonnej rady agentúry (ďalej len „pracovná skupina“),
b)											poskytuje Ministerstvu školstva, vedy, výskumu a športu Slovenskej republiky (ďalej len „ministerstvo“)
1.		 vyjadrenie k žiadosti o udelenie štátneho súhlasu,
2.	 podnety na aktualizáciu a úpravu štandardov,
3.	 vyjadrenie k návrhom týkajúcim sa vysokého školstva, ktoré jej predloží ministerstvo,
c)	vedie zoznam
1.	 posudzovateľov,
2.	 právnických osôb, ktoré sú členmi medzinárodnej organizácie združujúcej akreditačné orgány v oblasti hodnotenia zabezpečovania kvality vysokoškolského vzdelávania a ktorých hodnotiace správy na účely posúdenia súladu vnútorného systému a jeho implementácie so štandardmi pre vnútorný systém (ďalej len „posúdenie vnútorného systému“) agentúra automaticky uznáva,
d)	vykonáva dohľad nad plnením štandardov,
e)	vydáva zásady na zápis do zoznamu posudzovateľov, ktoré upravujú najmä postup pri zápise a požiadavky na zápis,
f)	vykonáva zápis do registra študijných odborov a do registra študijných programov,
g)	vypracúva
1.			 návrh metodiky na vyhodnocovanie štandardov a návrh na jej zmenu,
2.	 návrh sadzobníka poplatkov a návrh na jeho zmenu,
3.	 analýzy vývoja systému vysokoškolského vzdelávania v Slovenskej republike vrátane analýzy samohodnotiacich správ týkajúcich sa vnútorných systémov,
4.	 každoročne výročnú správu o činnosti a hospodárení agentúry,
h)	zverejňuje na svojom webovom sídle
1.	 	štandardy a metodiku na vyhodnocovanie štandardov,
2.	vnútorné predpisy agentúry,
3.	sadzobník poplatkov za úkony agentúry (ďalej len „sadzobník poplatkov“),
4.		vzory žiadostí a samohodnotiacej správy, vrátane formy a spôsobu ich doručovania,
5.	 informácie o začatí konania,
6.	 	úplné žiadosti,
7.	 	hodnotiace správy pracovných skupín po prerokovaní vo výkonnej rade agentúry (ďalej len „výkonná rada“),
8.	 	podklady pre rozhodnutie alebo pre vyjadrenie agentúry a pre vyjadrenie komisie agentúry pre posudzovanie námietok (ďalej len „odvolacia komisia“),
9.	 rozhodnutia agentúry a vyjadrenia agentúry,
10.	 vyjadrenia odvolacej komisie,
11.	 iné uznesenia orgánov agentúry.
(3)	Agentúra je povinná
a)	požiadať o posúdenie svojej činnosti medzinárodnú organizáciu združujúcu akreditačné orgány v oblasti hodnotenia zabezpečovania kvality vysokoškolského vzdelávania najmenej raz za päť rokov,
b)	 	zabezpečiť preukázateľne profesijný rozvoj svojich zamestnancov, členov svojich orgánov a posudzovateľov v rozsahu pôsobností agentúry,
c)	zverejniť návrh zásad na zápis do zoznamu posudzovateľov, na vyradenie z tohto zoznamu a na vytváranie pracovných skupín na svojom webovom sídle najmenej na 30 dní, pripomienky doručené počas tejto lehoty vyhodnotiť a ich vyhodnotenie zverejniť spolu so schváleným znením zásad,
d)	zverejniť návrh sadzobníka poplatkov a návrh na jeho zmenu na svojom webovom sídle najmenej na 30 dní, pripomienky doručené počas tejto lehoty vyhodnotiť a ich vyhodnotenie spolu s návrhom predložiť ministerstvu,
e)	informovať bezodkladne ministerstvo a orgány reprezentácie vysokých škôl o každom návrhu, ktorý zverejní na svojom webovom sídle,
f)	uložiť každoročne schválenú účtovnú závierku a výročnú správu o činnosti a hospodárení agentúry do verejnej časti registra účtovných závierok; účtovnú závierku v lehote podľa osobitného predpisu,) výročnú správu o činnosti a hospodárení agentúry do 30. júna.

) § 23a zákona č. 431/2002 Z. z. o účtovníctve v znení neskorších predpisov.

§ 5	
Orgány agentúry

Orgánmi agentúry sú
a)	predseda výkonnej rady,
b)	podpredseda výkonnej rady,
c)	výkonná rada,
d)	odvolacia komisia,
e)	dozorná rada agentúry (ďalej len „dozorná rada“),
f)	vedúci kancelárie agentúry (ďalej len „vedúci kancelárie“).

§ 6	
Predseda výkonnej rady a podpredseda výkonnej rady

(1)	Predseda výkonnej rady je štatutárnym orgánom agentúry. Predseda výkonnej rady riadi agentúru, koná v jej mene a zastupuje ju navonok. Predsedu výkonnej rady zastupuje počas jeho neprítomnosti podpredseda výkonnej rady.
(2)	Predsedu výkonnej rady a podpredsedu výkonnej rady vymenúva a odvoláva minister školstva, vedy, výskumu a športu Slovenskej republiky (ďalej len „minister“). Predsedu výkonnej rady vymenuje minister na základe výsledkov výberového konania. Podpredsedu výkonnej rady vymenuje minister na návrh predsedu výkonnej rady z členov výkonnej rady. Minister vymenuje predsedu výkonnej rady do 30 dní od zverejnenia výsledkov výberového konania.
(3)	Uchádzač o funkciu predsedu výkonnej rady musí spĺňať požiadavky podľa § 7 ods. 5. Uchádzača o funkciu predsedu výkonnej rady, ktorý nespĺňa požiadavky podľa § 7 ods. 5 výberová komisia vyradí.
(4)	Predseda výkonnej rady plní úlohy podľa právnych predpisov a vnútorných predpisov agentúry. 
(5)	Ak predsedovi výkonnej rady zanikne výkon funkcie pred uplynutím jeho funkčného obdobia ako člena výkonnej rady, do vymenovania nového predsedu výkonnej rady plní úlohy predsedu výkonnej rady v plnom rozsahu podpredseda výkonnej rady.
(6)	Ak podpredsedovi rady zanikne výkon funkcie pred uplynutím jeho funkčného obdobia ako člena výkonnej rady a funkcia predsedu výkonnej rady nie je obsadená, do uplynutia pôvodného funkčného obdobia podpredsedu výkonnej rady plní úlohy podpredsedu výkonnej rady v plnom rozsahu člen výkonnej rady poverený ministrom.
(7)	Podpredseda výkonnej rady sa môže vzdať tejto funkcie aj bez vzdania sa členstva vo výkonnej rade.
Výkonná rada
§ 7	
(1)	Výkonná rada má deväť členov vrátane predsedu výkonnej rady a podpredsedu výkonnej rady. Členov výkonnej rady vymenúva a odvoláva minister. Minister vymenúva dvoch členov na návrh Rady vysokých škôl a dvoch členov na návrh Slovenskej rektorskej konferencie z osôb, ktoré sú medzinárodne uznávanými odborníkmi, dvoch členov na návrh Študentskej rady vysokých škôl  a dvoch členov na návrh zástupcov zamestnávateľov; deviatym členom je predseda výkonnej rady.
(2)	Rada vysokých škôl, Slovenská rektorská konferencia a Študentská rada vysokých škôl predkladajú každá po dvoch návrhoch s odôvodnením. Odôvodnenie ministerstvo zverejní na svojom webovom sídle.
(3)	Návrh predložený Radou vysokých škôl alebo návrh predložený Slovenskou rektorskou konferenciou môže minister odmietnuť a požiadať o predloženie nového kandidáta, len ak navrhnutí kandidáti nespĺňajú podmienky podľa odseku 5. Návrh predložený Študentskou radou vysokých škôl môže odmietnuť a požiadať o predloženie nového kandidáta, len ak navrhnutí kandidáti nespĺňajú podmienky podľa odseku 6. Ak aspoň jeden kandidát navrhnutý príslušným orgánom reprezentácie podmienky spĺňa, minister ho vymenuje. 
(4)	Návrhy na členov výkonnej rady za zástupcov zamestnávateľov predkladajú
a)	reprezentatívne združenia zamestnávateľov,)

) § 3 ods. 2 zákona č. 103/2007 Z. z. o trojstranných konzultáciách na celoštátnej úrovni a o zmene a doplnení niektorých zákonov (zákon o tripartite).

b)	stavovské organizácie,)

) Napríklad § 2 zákona Slovenskej národnej rady č. 9/1992 Zb. o obchodných a priemyselných komorách v znení zákona č. 286/2008 Z. z., zákon Slovenskej národnej rady č. 30/1992 Zb. o Slovenskej poľnohospodárskej a potravinárskej komore, § 24 a 31 zákona Slovenskej národnej rady č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov, § 29 zákona Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov, zákon Národnej rady Slovenskej republiky č. 259/1993 Z. z. o Slovenskej lesníckej komore v znení neskorších predpisov, zákon Národnej rady Slovenskej republiky č. 200/1994 Z. z. o Komore reštaurátorov a o výkone reštaurátorskej činnosti jej členov, zákon Národnej rady Slovenskej republiky č. 216/1995 Z. z. o Komore geodetov a kartografov, § 212 zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákon č. 59/1998 Z. z. o Slovenskej banskej komore v znení neskorších predpisov, zákon č. 126/1998 Z. z. o Slovenskej živnostenskej komore a o zmene a doplnení niektorých zákonov, zákon č. 161/1998 Z. z. o Komore kominárov Slovenska a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, § 66 zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, § 48 zákona č. 344/2004 Z. z. o patentových zástupcoch, o zmene zákona č. 444/2002 Z. z. o dizajnoch a zákona č. 55/1997 Z. z. o ochranných známkach v znení zákona č. 577/2001 Z. z. a zákona č. 14/2004 Z. z., § 11 zákona č. 442/2004 Z. z. o súkromných veterinárnych lekároch, o Komore veterinárnych lekárov Slovenskej republiky a o zmene a doplnení zákona č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov, § 43 až 48 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 206/2008 Z. z., § 39 zákona č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov.

c)	Slovenská akadémia vied,
d)	právnické osoby, ktorým ministerstvo vydalo osvedčenie o spôsobilosti vykonávať výskum a vývoj) okrem vysokých škôl a organizácií Slovenskej akadémie vied,

) § 26a zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 233/2008 Z. z.

e)	štátom uznané cirkvi a náboženské spoločnosti.

(5)	Za člena výkonnej rady vymenúvaného na návrh Slovenskej rektorskej konferencie, Rady vysokých škôl a zástupcov zamestnávateľov možno vymenovať fyzickú osobu, ktorá
a)	je bezúhonná,
b)	má spôsobilosť na právne úkony v plnom rozsahu,
c)	má vysokoškolské vzdelanie tretieho stupňa a
d)	pôsobí v čase podania návrhu alebo pôsobila počas predchádzajúcich 15 rokov najmenej
1.	 5 rokov vo funkcii profesora na vysokej škole so sídlom na území Slovenskej republiky, 
2.	 5 rokov vo funkcii profesora alebo v obdobnej funkcii na vysokej škole so sídlom mimo územia Slovenskej republiky,
3.	 5 rokov ako výskumný pracovník s vedeckou hodnosťou „doktor vied“,
4.	 5 rokov ako riadiaci výskumný pracovník v odbornej, vedeckej alebo umeleckej inštitúcii v zahraničí,
5.	 10 rokov ako samostatný umelecký pracovník v odbornej, vedeckej alebo umeleckej inštitúcii v zahraničí,
6.	 10 rokov ako akademický zamestnanec vysokej školy so sídlom mimo územia Slovenskej republiky alebo
7.	 10 rokov v riadení v právnickej osobe.
(6)	Za jedného člena výkonnej rady vymenúvaného na návrh Študentskej rady vysokých škôl možno vymenovať fyzickú osobu, ktorá spĺňa podmienky podľa odseku 5. Za druhého člena vymenúvaného na návrh Študentskej rady vysokých škôl možno vymenovať fyzickú osobu, ktorá
a)	je bezúhonná,
b)	má spôsobilosť na právne úkony v plnom rozsahu a
c)	má vysokoškolské vzdelanie prvého stupňa.
(7)	Návrhy kandidátov na členov výkonnej rady okrem predsedu výkonnej rady sa predkladajú ministrovi v ním určenej lehote, ktorá nesmie byť kratšia ako 45 dní od zverejnenia výzvy na predkladanie návrhov na webovom sídle ministerstva. Minister vymenuje členov výkonnej rady do 30 dní od uplynutia tejto lehoty.
(8)	Ak nie je predložený dostatočný počet návrhov alebo ak z objektívnych dôvodov nie je možné vymenovať člena výkonnej rady, minister dodatočne vyzve dotknuté subjekty na dodatočné predloženie návrhov v lehote 10 dní od doručenia tejto výzvy. Ak nie je predložený dostatočný počet návrhov alebo ak z objektívnych dôvodov nie je možné vymenovať člena výkonnej rady ani po uplynutí tejto lehoty, minister vymenuje príslušný počet členov výkonnej rady aj bez návrhov spomedzi osôb spĺňajúcich podmienky podľa odseku 5;.
(9)	Funkčné obdobie člena výkonnej rady je šesť rokov. Tá istá osoba môže vykonávať funkciu člena výkonnej rady najviac dve funkčné obdobia. Člena výkonnej rady nemožno po zániku výkonu tejto funkcie vymenovať za člena odvolacej komisie v priebehu nasledujúcich štyroch rokov. Po zániku členstva vo výkonnej rade navrhuje ministrovi vymenovanie nového člena ten, na koho návrh bol alebo mal byť vymenovaný doterajší člen výkonnej rady; to neplatí, ak ide o predsedu výkonnej rady.
(10)	Výkonná rada
a)	prijíma rozhodnutia podľa § 4 ods. 2 písm. a),
b)	prijíma vyjadrenia podľa § 4 ods. 2 písm. b),
c)	schvaľuje návrh
1.	  metodiky na vyhodnocovanie štandardov a návrh na jej zmenu, 
2.	 sadzobníka poplatkov a návrh na jeho zmeny pred jeho predložením na schválenie ministerstvu,
3.	 rozpočtu agentúry,
4.	 účtovnej závierky,
5.	 rozdelenia výsledku hospodárenia alebo vyrovnania výsledku hospodárenia,
6.	 výročnej správy o činnosti a hospodárení agentúry,
d)	 schvaľuje vnútorné predpisy agentúry a ich zmeny okrem rokovacieho poriadku odvolacej komisie a rokovacieho poriadku dozornej rady vrátane
1.	 štatútu agentúry na návrh predsedu výkonnej rady,
2.	 organizačného poriadku agentúry,
3.	 úpravy konfliktu záujmov členov kolektívnych orgánov agentúry, členov pracovných skupín výkonnej rady a zamestnancov agentúry,
4.	 vnútorného systému zabezpečovania kvality činností agentúry,
5.	 zásad na zápis do zoznamu posudzovateľov, na vyradenie z tohto zoznamu a na vytváranie pracovných skupín,
6.	 pravidiel hospodárenia agentúry a pravidiel na vykonávanie podnikateľskej činnosti, 
e)	zaraďuje fyzické osoby do zoznamu posudzovateľov a vyraďuje ich zo zoznamu,
f)	dohliada na dodržiavanie vnútorného systému zabezpečovania kvality činností agentúry,
g)	metodicky usmerňuje, riadi a koordinuje činnosť pracovných skupín výkonnej rady, 
h)	môže zriaďovať stále alebo dočasné poradné orgány,
i)	plní ďalšie úlohy podľa tohto zákona alebo vnútorných predpisov agentúry.

§ 8	
(1)	Výkonná rada na účely posúdenia konkrétnej žiadosti alebo preskúmania vlastného podnetu agentúry vytvára pracovné skupiny z osôb uvedených v zozname posudzovateľov okrem prípadu podľa § 24 ods. 5; predsedu a členov pracovnej skupiny vymenúva a odvoláva predseda výkonnej rady s predchádzajúcim súhlasom výkonnej rady. Ak ide o posúdenie vnútorného systému, pri určovaní počtu členov pracovnej skupiny sa zohľadňuje počet študijných odborov, v ktorých vysoká škola uskutočňuje študijné programy. Výkonná rada môže vytvoriť pracovnú skupinu aj na overenie prijatých opatrení vysokou školou, ak nepostačuje ich overenie zamestnancom agentúry.
(2)	Do každej pracovnej skupiny predseda výkonnej rady vymenuje najmenej jedného študenta; to neplatí, ak ide o udelenie alebo odňatie akreditácie habilitačného konania a inauguračného konania. Ak študent ako člen pracovnej skupiny prestane byť študentom a ide o pracovnú skupinu, ktorej členom bola za študentov vymenovaná len táto osoba, predseda výkonnej rady bezodkladne vymenuje do pracovnej skupiny iného študenta.
(3)	Pri vytvorení pracovnej skupiny sa zohľadňuje druh konania. Ak sa konanie vzťahuje na študijný program, pri jej vytvorení sa zohľadňuje príslušný študijný program. Ak sa konanie vzťahuje na habilitačné konanie a inauguračné konanie, pri jej vytvorení sa zohľadňuje aj študijný odbor uvedený v žiadosti o akreditáciu habilitačného konania a inauguračného konania. Ak ide o študijný program tretieho stupňa alebo habilitačné konanie a inauguračné konanie, do pracovnej skupiny vymenuje predseda výkonnej rady aj najmenej jedného zahraničného posudzovateľa.
(4)	Návrh zloženia pracovnej skupiny predseda výkonnej rady oznámi účastníkovi konania. Účastník konania môže do piatich pracovných dní odo dňa, kedy mu bolo zloženie pracovnej skupiny oznámené, odôvodnene namietať voči členovi pracovnej skupiny z dôvodu zaujatosti. Ak výkonná rada vyhodnotí námietku zaujatosti ako opodstatnenú, predseda výkonnej rady vymenuje nového člena pracovnej skupiny namiesto vylúčeného člena.
(5)	Do zoznamu posudzovateľov možno zapísať fyzickú osobu na šesť rokov s jej písomným súhlasom. Fyzickú osobu možno do zoznamu posudzovateľov zapísať aj opakovane. Posudzovateľa možno zo zoznamu posudzovateľov vyradiť pred uplynutím času, na ktorý bol zapísaný, na základe jeho žiadosti alebo na základe vlastného podnetu agentúry. 
(6)	Do zoznamu posudzovateľov nemožno zapísať člena výkonnej rady, člena odvolacej komisie, člena dozornej rady a vedúceho kancelárie. Agentúra vyradí odo dňa vymenovania zo zoznamu posudzovateľov posudzovateľa, ktorý bol vymenovaný za člena výkonnej rady, člena odvolacej komisie, člena dozornej rady alebo vedúceho kancelárie.
§ 9	
Odvolacia komisia

(1)	Odvolacia komisia preskúmava postupy výkonnej rady a jej pracovných skupín na základe námietok podaných účastníkom konania k rozhodnutiam alebo k vyjadreniam výkonnej rady.
(2)	Odvolacia komisia má piatich členov a dvoch náhradníkov, ktorých vymenúva a odvoláva minister. Členov odvolacej komisie vymenuje minister na základe výsledkov výberového konania. Minister vymenuje členov odvolacej komisie do 60 dní od zverejnenia výsledkov výberového konania.
(3)	Funkčné obdobie člena odvolacej komisie je štyri roky. Tá istá osoba môže vykonávať funkciu člena odvolacej komisie najviac dve funkčné obdobia.
(4)	Za člena odvolacej komisie možno vymenovať fyzickú osobu, ktorá je bezúhonná a má spôsobilosť na právne úkony v plnom rozsahu.
(5)	Pri troch členoch odvolacej komisie je okrem podmienok podľa odseku 4 podmienkou vymenovania aj
a)	vysokoškolské vzdelanie druhého stupňa v študijnom odbore právo; ak získal vysokoškolské vzdelanie najprv v prvom stupni a následne v druhom stupni, vyžaduje sa, aby v oboch stupňoch získala vzdelanie v študijnom odbore právo a
b)	najmenej päťročná odborná prax v oblasti práva.
(6)	Pri ďalších dvoch členoch odvolacej komisie a oboch náhradníkoch je okrem podmienok podľa odseku 4 podmienkou vymenovania aj pôsobenie najmenej päť rokov 
a)	vo funkcii profesora alebo docenta na vysokej škole so sídlom na	 území Slovenskej republiky alebo
b)	vo funkcii profesora alebo docenta na vysokej škole so sídlom mimo územia Slovenskej republiky alebo v obdobnej funkcii.
(7)	Člena odvolacej komisie možno nahradiť náhradníkom, ak bol člen odvolacej komisie vylúčený z prejednávania veci z dôvodu zaujatosti alebo z iného dôvodu, ak tak určí štatút agentúry; náhradník vtedy plní úlohy člena odvolacej komisie v plnom rozsahu. Ustanovenia tohto zákona sa na náhradníka vzťahujú rovnako ako na člena odvolacej komisie.
(8)	Rokovací poriadok odvolacej komisie schvaľuje odvolacia komisia po predchádzajúcom vyjadrení výkonnej rady. 
§ 10		
Dozorná rada
(1)	Dozorná rada má troch členov, ktorých vymenúva a odvoláva minister. Jedného člena vymenuje minister na návrh Rady vysokých škôl, jedného člena na návrh Slovenskej rektorskej konferencie a jedného člena na návrh Študentskej rady vysokých škôl.
(2)	Dozorná rada
a)	kontroluje hospodárenie agentúry,
b)		vyjadruje sa k výročnej správe o činnosti a hospodárení agentúry pred jej predložením výkonnej rade; ak sa dozorná rada k návrhu výročnej správy o činnosti a hospodárení agentúry nevyjadrí v lehote uvedenej v štatúte agentúry, výkonná rada ju môže schváliť aj bez vyjadrenia dozornej rady,
c)	vyjadruje sa k účtovnej závierke pred jej predložením výkonnej rade; ak sa dozorná rada k návrhu účtovnej závierky nevyjadrí v lehote uvedenej v štatúte agentúry, výkonná rada ju môže schváliť aj bez vyjadrenia dozornej rady,
d)	predkladá predsedovi výkonnej rady návrhy na odstránenie zistených nedostatkov,
e)	plní ďalšie úlohy podľa tohto zákona alebo vnútorných predpisov agentúry.
(3)	Rokovací poriadok dozornej rady schvaľuje dozorná rada po predchádzajúcom vyjadrení výkonnej rady.
(4)	Za člena dozornej rady možno vymenovať fyzickú osobu, ktorá
a)	je bezúhonná,
b)	má spôsobilosť na právne úkony v plnom rozsahu,
c)	má najmenej vysokoškolské vzdelanie druhého stupňa a
d)	má najmenej päťročnú prax v riadení v právnickej osobe.
(5)		Dozornú radu riadi jej predseda, ktorého spomedzi seba volia členovia dozornej rady.
(6)		Funkčné obdobie členov dozornej rady je štvorročné. Za člena dozornej rady môže byť tá istá osoba vymenovaná najviac dve po sebe nasledujúce funkčné obdobia.
(7)		Členovia dozornej rady majú právo
a)	požadovať od členov výkonnej rady, vedúceho kancelárie a zamestnancov agentúry informácie a vysvetlenia o všetkých záležitostiach agentúry okrem konania agentúry podľa § 21 až 32 a
b)	nahliadať do všetkých účtovných záznamov a iných dokladov agentúry.
(8)	Na žiadosť predsedu dozornej rady je predseda výkonnej rady a vedúci kancelárie povinný zúčastniť sa na rokovaní dozornej rady.
§ 11	
Vedúci kancelárie
(1)	Vedúceho kancelárie vymenúva a odvoláva predseda výkonnej rady. Vedúceho kancelárie vymenuje predseda výkonnej rady na základe výsledkov výberového konania. Predseda výkonnej rady vymenuje vedúceho kancelárie do 30 dní od zverejnenia výsledkov výberového konania.
(2)	Vedúci kancelárie
a)	zabezpečuje riadny chod agentúry vrátane administratívneho, technického, priestorového a personálneho zabezpečenia,
b)	riadi kanceláriu agentúry v rozsahu určenom predsedom výkonnej rady,
c)	predkladá výkonnej rade návrh
1.	rozpočtu agentúry,
2.	rozdelenia výsledku hospodárenia alebo vyrovnania výsledku hospodárenia,
d)	predkladá dozornej rade a výkonnej rade návrh účtovnej závierky a návrh výročnej správy o činnosti a hospodárení agentúry; na rokovanie výkonnej rady ho predkladá s vyjadrením dozornej rady,
e)	plní ďalšie úlohy, ktoré mu určuje štatút agentúry alebo iný vnútorný predpis agentúry.

(3)	Za vedúceho kancelárie možno vymenovať fyzickú osobu, ktorá
a)	je bezúhonná,
b)	má spôsobilosť na právne úkony v plnom rozsahu,
c)	má najmenej vysokoškolské vzdelanie druhého stupňa a
d)	má najmenej päťročnú prax v riadení v právnickej osobe.
(4)	Ak agentúra nemá vedúceho kancelárie, jeho pôsobnosť vykonáva do vymenovania nového vedúceho kancelárie zamestnanec agentúry poverený predsedom výkonnej rady.
Spoločné ustanovenia o orgánoch agentúry a pracovnej skupine
§ 12	
(1)	Výkonná rada, odvolacia komisia a dozorná rada prijímajú svoje závery formou uznesení len na svojom zasadnutí; to neplatí, ak ide o vytvorenie pracovnej skupiny. Uznesenie je prijaté, ak za jeho návrh hlasuje nadpolovičná väčšina všetkých členov príslušného orgánu.
(2)	Člen výkonnej rady, člen pracovnej skupiny, člen odvolacej komisie a člen dozornej rady v konaní postupuje nezávisle, nie je viazaný príkazmi toho, kto ho navrhol na vymenovanie do funkcie, ani toho, kto ho do funkcie vymenoval, a pri výkone svojej činnosti sa riadi výhradne právnymi predpismi a vnútornými predpismi agentúry.
§ 13	
(1)	Funkcia člena výkonnej rady, funkcia člena odvolacej komisie, funkcia člena dozornej rady a funkcia vedúceho kancelárie je nezlučiteľná s funkciou
a)	rektora, prorektora; to platí, aj ak ide o osobu poverenú výkonom funkcie rektora,
b)	štatutárneho orgánu súkromnej vysokej školy,
c)	člena správnej rady verejnej vysokej školy alebo člena správnej rady súkromnej vysokej školy,
d)	člena akademického senátu vysokej školy alebo akademického senátu fakulty,
e)	člena vedeckej rady vysokej školy alebo vedeckej rady fakulty,
f)	dekana, prodekana; to platí, aj ak ide o osobu poverenú výkonom funkcie dekana,
g)	vedúceho súčasti vysokej školy,
h)	kvestora alebo tajomníka fakulty,
i)	prezidenta Slovenskej republiky, 
j)	poslanca Národnej rady Slovenskej republiky, poslanca Európskeho parlamentu, poslanca zastupiteľstva samosprávneho kraja, poslanca zastupiteľstva obce alebo poslanca miestneho zastupiteľstva,
k)	člena vlády,
l)	štátneho tajomníka,
m)	generálneho tajomníka služobného úradu,
n)	predsedu samosprávneho kraja, starostu obce alebo starostu mestskej časti,
o)	predsedu, vedúceho alebo riaditeľa ústredného orgánu štátnej správy alebo orgánu štátnej správy,
p)	prokurátora, sudcu alebo sudcu Ústavného súdu Slovenskej republiky alebo
q)	predsedu Slovenskej akadémie vied alebo člena jej predsedníctva.
(2)	Funkcia člena výkonnej rady a funkcia vedúceho kancelárie je nezlučiteľná s pracovným pomerom s vysokou školou so sídlom na území Slovenskej republiky alebo s iným pracovnoprávnym vzťahom s vysokou školou so sídlom na území Slovenskej republiky.
(3)	Funkcia člena výkonnej rady je nezlučiteľná s funkciou člena odvolacej komisie, člena dozornej rady, s funkciou vedúceho kancelárie. Funkcia člena odvolacej komisie je nezlučiteľná s  členstvom v dozornej rade a s funkciou vedúceho kancelárie. Funkcia vedúceho kancelárie je nezlučiteľná s členstvom v dozornej rade.
(4)	Ak fyzická osoba, ktorá má obsadiť funkciu člena výkonnej rady, člena odvolacej komisie, člena dozornej rady alebo vedúceho kancelárie, vykonáva funkciu alebo činnosť, ktorá je nezlučiteľná s touto funkciou, je povinná najneskôr v deň vymenovania skončiť výkon takejto funkcie alebo činnosti. Člen výkonnej rady, člen odvolacej komisie, člen dozornej rady a vedúci kancelárie je povinný do 30 dní po svojom vymenovaní písomne oznámiť, že spĺňa podmienky nezlučiteľnosti svojej funkcie. Člen výkonnej rady, člen odvolacej komisie a člen dozornej rady písomné oznámenie doručuje ministrovi, vedúci kancelárie predsedovi výkonnej rady.
§ 14	
(1)	Na výberové konanie na obsadenie funkcie predsedu výkonnej rady, funkcie vedúceho kancelárie a funkcie člena odvolacej komisie sa vzťahuje osobitný predpis,) ak tento zákon v § 9 a 11 a v odsekoch 2 až 7 neustanovuje inak.

) § 5 zákona č. 552/2003 Z. z. o výkone prác vo verejnom záujme v znení neskorších predpisov.

(2)	Výberové konanie na obsadenie funkcie
a)	predsedu výkonnej rady vyhlasuje ministerstvo najneskôr 90 dní pred uplynutím funkčného obdobia predsedu výkonnej rady,
b)	člena odvolacej komisie vyhlasuje ministerstvo najneskôr 90 dní pred uplynutím funkčného obdobia člena odvolacej komisie,
c)	vedúceho kancelárie vyhlasuje predseda výkonnej rady najneskôr 90 dní pred uplynutím funkčného obdobia vedúceho kancelárie.
(3)	Ak sa výkon funkcie predsedu výkonnej rady, vedúceho kancelárie alebo člena odvolacej komisie skončí pred uplynutím jeho funkčného obdobia, výberové konanie sa vyhlasuje do 30 dní od skončenia výkonu tejto funkcie.
(4)	Výberovú komisiu pre výberové konanie na obsadenie funkcie
a)	predsedu výkonnej rady vymenuje minister; jedného člena na návrh Rady vysokých škôl, jedného člena na návrh Slovenskej rektorskej konferencie, jedného člena na návrh Študentskej rady vysokých škôl, jedného člena na návrh reprezentatívneho združenia zamestnávateľov a jedného člena bez návrhu,
b)	člena odvolacej komisie vymenuje minister; jedného člena na návrh Rady vysokých škôl, jedného člena na návrh Slovenskej rektorskej konferencie a jedného člena na návrh Študentskej rady vysokých škôl,
c)	vedúceho kancelárie vymenúva výkonná rada.

(5)	Návrh na vymenovanie fyzickej osoby za člena výkonnej rady alebo za člena odvolacej komisie možno predložiť len s jej predchádzajúcim písomným súhlasom.
(6)	K prihláške do výberového konania na obsadenie funkcie predsedu výkonnej rady, funkcie vedúceho kancelárie alebo funkcie člena odvolacej komisie uchádzač prikladá
a)	štruktúrovaný životopis,
b)	doklad preukazujúci získanie požadovaného vysokoškolského vzdelania,
c)	čestné vyhlásenie o splnení podmienky odbornej praxe s uvedením osoby, u ktorej túto prax vykonával,
d)	čestné vyhlásenie o splnení predpokladov podľa § 13 ods. 1 až 3,
e)	ďalšie doklady uvedené v oznámení o vyhlásení výberového konania.

(7)	Výsledok výberového konania zverejní na svojom webovom sídle do desiatich dní od jeho skončenia
a)	ministerstvo, ak ide o predsedu výkonnej rady a člena odvolacej komisie,
b)	agentúra, ak ide o vedúceho kancelárie.
§ 15	
(1)	Člen výkonnej rady a vedúci kancelárie sú zamestnancami agentúry v pracovnom pomere; predseda výkonnej rady, podpredseda výkonnej rady a vedúci kancelárie na ustanovený týždenný pracovný čas.
(2)	Pracovný pomer člena výkonnej rady a vedúceho kancelárie k agentúre vzniká dňom, ktorý bol určený za deň nástupu do funkcie, ak v čase vymenovania nebol zamestnancom agentúry.
§ 16	
(1)	Výkon funkcie člena výkonnej rady, člena odvolacej komisie, člena dozornej rady a vedúceho kancelárie zaniká
a)	uplynutím funkčného obdobia; to neplatí, ak ide o predsedu výkonnej rady, ktorý po uplynutí funkčného obdobia túto funkciu vykonáva do vymenovania nového predsedu výkonnej rady, 
b)	uplynutím kalendárneho mesiaca, v ktorom bolo doručené písomné oznámenie o vzdaní sa funkcie ministrovi alebo ak ide o vedúceho kancelárie, predsedovi výkonnej rady, ak v oznámení nie je uvedený neskorší dátum vzdania sa funkcie; minister túto skutočnosť oznámi bezodkladne výkonnej rade,
c)	dňom odvolania,
d)	vymenovaním do funkcie, ktorá je nezlučiteľná s príslušnou funkciou,
e)	stratou bezúhonnosti,
f)	právoplatnosťou rozhodnutia súdu o obmedzení spôsobilosti na právne úkony, ktoré sú nevyhnutné na výkon príslušnej funkcie alebo 
g)	smrťou alebo vyhlásením za mŕtveho.

(2)	Minister môže odvolať člena výkonnej rady na návrh výkonnej rady alebo dozornej rady, ak príslušný orgán zistí, že člen výkonnej rady porušil právne predpisy alebo vnútorné predpisy agentúry. Výkonná rada môže odvolať vedúceho kancelárie, ak zistí, že porušil právne predpisy alebo vnútorné predpisy agentúry. Minister môže odvolať člena odvolacej komisie alebo člena dozornej rady, ak zistí, že porušil právne predpisy alebo vnútorné predpisy agentúry.
(3)	Ak sa funkčné obdobie člena výkonnej rady, člena odvolacej komisie alebo člena dozornej rady skončí pred jeho riadnym uplynutím, funkčné obdobie novovymenovaného člena sa končí dňom, keď malo skončiť funkčné obdobie predchádzajúceho člena; to neplatí, ak ide o predsedu výkonnej rady.
(4)	Za bezúhonného sa na účely tohto zákona nepovažuje ten, kto bol právoplatne odsúdený za úmyselný trestný čin a jeho odsúdenie nebolo zahladené.
(5)	Bezúhonnosť sa preukazuje výpisom z registra trestov nie starším ako tri mesiace. Ten, kto sa v posledných troch rokoch zdržiaval viac ako 90 dní počas šiestich po sebe nasledujúcich mesiacov mimo územia členských štátov Európskej únie predkladá aj výpis z registra trestov štátu, v ktorom sa počas tohto času zdržiaval. Ak príslušné orgány tretích štátov taký doklad nevydávajú, výpis z registra trestov takého štátu sa nahrádza obdobným dokladom vydaným príslušným orgánom nie starším ako tri mesiace.
(6)	 Skutočnosti podľa odseku 1 písm. d) až f) je člen výkonnej rady, člen odvolacej komisie, člen pracovnej skupiny a vedúci kancelárie povinný bezodkladne oznámiť predsedovi výkonnej rady; predseda výkonnej rady je povinný ich bezodkladne oznámiť podpredsedovi výkonnej rady.
§ 17	
(1)	Predsedovi výkonnej rady patrí mesačne 		mzda vo výške 4-násobku priemernej mesačnej mzdy v hospodárstve Slovenskej republiky zistenej Štatistickým úradom Slovenskej republiky za predchádzajúci kalendárny rok, podpredsedovi výkonnej rady vo výške 3-násobku takej mzdy a vedúcemu kancelárie vo výške 2,5-násobku takej mzdy; mzda sa zaokrúhľuje na celé euro nahor. Úprava mzdy sa vykoná jedenkrát ročne s účinnosťou od 1. apríla kalendárneho roka.
(2)	Členovi výkonnej rady patrí mesačne mzda vo výške podľa vnútorného predpisu agentúry.
(3)	Člen pracovnej skupiny má nárok na odmenu za vypracovanie hodnotiacej správy na účely konania agentúry. Člen odvolacej komisie má nárok na odmenu za posúdenie námietok účastníka konania. Výšku odmeny člena pracovnej skupiny a člena odvolacej komisie schvaľuje výkonná rada. 
(4)	Členovi dozornej rady patrí mesačne odmena najviac vo výške jednej dvanástiny priemernej mesačnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za predchádzajúci kalendárny rok. Výšku odmeny a termín vyplatenia odmeny upraví vnútorný predpis agentúry.
(5)	Výkon funkcie člena pracovnej skupiny, člena odvolacej komisie a člena dozornej rady je iným úkonom vo všeobecnom záujme. Zamestnávateľ poskytne členovi pracovnej skupiny, členovi odvolacej komisie a členovi dozornej rady pracovné voľno na nevyhnutne potrebný čas bez náhrady mzdy.
§ 18	
(1)	Na účely výkonu svojej činnosti agentúra o členoch výkonnej rady, členoch odvolacej komisie, členoch dozornej rady a posudzovateľoch spracúva
a)	meno a priezvisko,
b)	akademický titul, vedecko-pedagogický titul, umelecko-pedagogický titul alebo vedeckú hodnosť,
c)	dátum narodenia,
d)	miesto trvalého pobytu, alebo ak ide o cudzinca, miesto pobytu v Slovenskej republike,
e)	začiatok a koniec funkčného obdobia alebo obdobia zápisu v zozname posudzovateľov,
f)	označenie, na návrh koho bol vymenovaný,
g)	názov študijného odboru, v ktorom pedagogicky, vedecky alebo umelecky pôsobí,
h)	názov študijného odboru, v ktorom získal vysokoškolské vzdelanie; ak absolvoval habilitačné konanie alebo inauguračné konanie, aj názov odboru habilitačného konania a inauguračného konania, v ktorom sa konanie uskutočnilo,
i)	názov zamestnávateľa,
j)	názov vysokej školy, ktorej je študentom, ak ide o študenta,
k)	názov študijného odboru, v ktorom sa uskutočňuje študijný program, na štúdium ktorého je študent zapísaný, ak ide o študenta,
l)	informáciu o členstve v pracovnej skupine, ak ide o posudzovateľa, s prepojením na zverejnenú podanú žiadosť, ktorú posudzuje alebo posudzoval a na hodnotiacu správu, na vypracovaní ktorej sa podieľal,
m)	informáciu o vzdelávaní posudzovateľa absolvovaného v rámci profesijného rozvoja.

(2)	Agentúra zverejňuje údaje podľa odseku 1, okrem údajov podľa písmen c), d) a m), na svojom webovom sídle.
(3)	Na účely výkonu činnosti agentúry má člen výkonnej rady, člen odvolacej komisie, člen pracovnej skupiny a predsedom výkonnej rady osobitne poverený zamestnanec agentúry právo oboznamovať sa v nevyhnutnom rozsahu so spismi študentov, vysokoškolských učiteľov, výskumných pracovníkov a umeleckých pracovníkov, monitorovať vzdelávacie činnosti vysokých škôl a spracúvať osobné údaje uvedené v podkladoch pre rozhodnutie.
(4)	Na účely výkonu dohľadu nad plnením štandardov sú osobitne poverení zamestnanci agentúry oprávnení spracúvať údaje z centrálneho registra študentov, registra zamestnancov vysokých škôl, centrálneho registra záverečných prác, rigoróznych prác a habilitačných prác, centrálneho registra evidencie publikačnej činnosti, centrálneho registra evidencie umeleckej činnosti a registra študijných programov v plnom rozsahu a sprístupňovať ich v nevyhnutnom rozsahu členom výkonnej rady, pracovnej skupiny a odvolacej komisie.
§ 19	
Financovanie agentúry
(1)	Finančné prostriedky agentúry sa vedú na účtoch v Štátnej pokladnici. Finančné prostriedky vzťahujúce sa na podnikateľskú činnosť vedie agentúra na samostatnom účte.
(2)	Agentúra vedie účtovníctvo podľa osobitného predpisu.)

) Zákon č. 431/2002 Z. z. v znení neskorších predpisov.

(3)	Príjmami agentúry sú najmä
a)	poplatky za úkony agentúry podľa § 21 ods. 1 písm. a) a b), 
b)	finančné prostriedky zo štátneho rozpočtu z kapitoly ministerstva podľa zákona o štátnom rozpočte na príslušný rozpočtový rok na zabezpečenie jej činnosti,
c)	iné príjmy prijaté v súlade s právnymi predpismi.

(4)	Poplatky za úkony agentúry sú odvodené od skutočných nákladov agentúry spojených s týmito úkonmi. Ak je hodnotiaca správa vypracovaná podľa § 24 ods. 5, výška poplatku za posúdenie žiadosti zohľadňuje skutočnosť, že hodnotiacu správu nevypracovala pracovná skupina. Návrh sadzobníka poplatkov a návrh na jeho zmenu schvaľuje ministerstvo.
(5)	Ministerstvo poskytuje agentúre finančné prostriedky podľa odseku 3 písm. b) na základe zmluvy. Zmluva obsahuje okrem identifikačných údajov zmluvných strán najmä
a)	účel, na ktorý sa finančné prostriedky poskytujú, a ďalšie podmienky ich použitia,
b)	sumu finančných prostriedkov,
c)	čas a spôsob poskytnutia finančných prostriedkov,
d)	dátum, do ktorého agentúra predloží ministerstvu zúčtovanie finančných prostriedkov.
§ 20	
Hospodárenie agentúry
(1)	Agentúra hospodári podľa rozpočtu príjmov a výdavkov, ktorý sa zostavuje a schvaľuje na príslušný kalendárny rok.
(2)	Agentúra je povinná svoj majetok užívať na plnenie povinností ustanovených týmto zákonom, udržiavať majetok v riadnom stave, využívať právne prostriedky na jeho ochranu a dbať, aby nedošlo k jeho zničeniu, poškodeniu, strate alebo zneužitiu. 
(3)	Agentúra nesmie
a)	poskytovať úvery alebo pôžičky,
b)	vystavovať, akceptovať alebo avalovať zmenky,
c)	vydávať dlhopisy,
d)	vstupovať do úverových, pôžičkových alebo iných vzťahov ako ručiteľ,
e)	uskutočňovať peňažné vklady alebo nepeňažné vklady do inej právnickej osoby okrem Štátnej pokladnice,
f)	prenajať majetok agentúry na čas dlhší ako štyri roky,
g)	zabezpečovať svoje záväzky zriadením záložného práva a
h)	podieľať sa na založení obchodnej spoločnosti alebo sama založiť obchodnú spoločnosť.

(4)	Nakladanie s majetkom agentúry upravuje osobitný predpis,) ak odsek 3 neustanovuje inak. Úlohu samosprávneho orgánu pri nakladaní s majetkom agentúry plní výkonná rada.

) Zákon č. 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. v znení neskorších predpisov.

(5)	Kontrolu hospodárenia agentúry podľa osobitného predpisu) vykonáva ministerstvo. Ministerstvo financií Slovenskej republiky a Úrad vládneho auditu môže v agentúre vykonať vládny audit.

) Zákon č. 357/2015 Z. z. o finančnej kontrole a audite a o zmene a doplnení niektorých zákonov.

(6)	Za účelné a efektívne využívanie finančných prostriedkov podľa § 19 ods. 3 písm. b) a ich zúčtovanie so štátnym rozpočtom a za hospodárenie s majetkom agentúry zodpovedá predseda výkonnej rady.
(7)	Agentúra je oprávnená vykonávať len takú podnikateľskú činnosť, ktorá súvisí so zabezpečovaním kvality vysokoškolského vzdelávania, a to aj vo vzťahu s vysokými školami so sídlom mimo územia Slovenskej republiky. Podnikateľská činnosť agentúry nesmie ohroziť výkon jej pôsobností podľa § 4. Náklady na podnikateľskú činnosť musia byť kryté výnosmi z nej. Agentúra vedie vo svojom účtovníctve výnosy a náklady spojené s podnikateľskou činnosťou oddelene od výnosov a nákladov spojených s výkonom jej pôsobností podľa § 4.
(8)	Výročná správa o činnosti a hospodárení agentúry obsahuje najmä
a)	prehľad činností vykonávaných v predchádzajúcom kalendárnom roku súvisiacich s výkonom pôsobností agentúry,
b)	zmeny vnútorných predpisov agentúry a zmeny v orgánoch agentúry, ktoré nastali v priebehu predchádzajúceho kalendárneho roka,
c)	zhodnotenie základných údajov, ktoré obsahuje účtovná závierka,
d)	analýzu výnosov a nákladov s vyčlenením výnosov a nákladov z podnikateľskej činnosti,
e)	stav a pohyb majetku,
f)	analýzu finančných tokov,
g)	rekapituláciu zúčtovania so štátnym rozpočtom,
h)	návrh na rozdelenie výsledku hospodárenia alebo na vyrovnanie výsledku hospodárenia,
i)	ďalšie údaje, ktoré určí výkonná rada.
TRETIA ČASŤ
Výkon pôsobností agentúry
§ 21	
(1)	Agentúra začne konanie na 
a)	žiadosť vysokej školy o
1.	 pravidelné posúdenie vnútorného systému ,
2.	 udelenie akreditácie študijného programu alebo
3.	 udelenie akreditácie habilitačného konania a inauguračného konania,
b)	žiadosť žiadateľa o udelenie štátneho súhlasu,
c)	vlastný podnet agentúry, ak ide o mimoriadne posúdenie vnútorného systému alebo konanie o odňatí akreditácie habilitačného konania a inauguračného konania.
(2)	Účastníkom konania je
a)	verejná vysoká škola,
b)	štátna vysoká škola,
c)	súkromná vysoká škola alebo
d)	 žiadateľ o udelenie štátneho súhlasu.
(3)	Konanie agentúry, ktoré sa začína na základe žiadosti, sa začína dňom doručenia úplnej žiadosti agentúre vrátane úhrady poplatku. Ak je žiadosť neúplná, agentúra určí na doplnenie žiadosti primeranú lehotu, po ktorej márnom uplynutí agentúra žiadosť odmietne. Konanie agentúry na základe jej vlastného podnetu sa začína dňom prvého úkonu agentúry voči vysokej škole.
(4)	Ak účastník konania neuhradí poplatok za úkon agentúry najneskôr spolu s podaním žiadosti, agentúra vyzve účastníka konania na jeho úhradu v lehote 60 dní od doručenia výzvy. Ak ho účastník konania neuhradí ani počas tejto lehoty, agentúra žiadosť odmietne. 
(5)	Pracovná skupina vypracuje k žiadosti alebo k podnetu hodnotiacu správu, na základe ktorej výkonná rada rozhodne alebo sa vyjadrí. Pracovná skupina vychádza pri vypracovaní hodnotiacej správy z expertného posúdenia podkladov, informácií získaných návštevou vysokej školy, dostupných údajov a konzultácií so zainteresovanými osobami. V hodnotiacej správe pracovná skupina uvádza aj skutočnosti, ktoré boli podkladom pre jej závery, postup vyhodnocovania týchto podkladov, vyhodnotenie úrovne plnenia jednotlivých štandardov, zistené nedostatky, odporúčania pre účastníka konania, návrh rozhodnutia alebo vyjadrenia agentúry, mená a priezviská členov pracovnej skupiny.
(6)	K hodnotiacej správe má účastník konania právo podať stanovisko v lehote určenej agentúrou, ktorá je najmenej 15 pracovných dní odo dňa doručenia hodnotiacej správy účastníkovi konania.
(7)	Agentúra rozhodne alebo sa vyjadrí do 180 dní odo dňa začatia konania; agentúra môže túto lehotu jedenkrát predĺžiť o 30 dní a túto skutočnosť oznámi účastníkovi konania. Lehota neplynie v čase medzi podaním námietky zaujatosti voči zloženiu pracovnej skupiny a jej vyhodnotením a počas lehoty na zaujatie stanoviska účastníkom konania k hodnotiacej správe pracovnej skupiny.
(8)	Agentúra v rozhodnutí alebo vo vyjadrení uvedie dôvody, ktoré ju k prijatiu rozhodnutia alebo vyjadrenia viedli a zistené nedostatky. Odôvodnenie nie je potrebné, ak agentúra účastníkovi konania vyhovie v plnom rozsahu.
§ 22	
(1)	K rozhodnutiu alebo k vyjadreniu agentúry má účastník konania právo podať agentúre námietky do 15 dní odo dňa, keď bolo rozhodnutie alebo vyjadrenie doručené účastníkovi konania, o čom agentúra účastníka konania poučí v rozhodnutí alebo vo vyjadrení. Odvolacia komisia sa vyjadrí k námietkam účastníka konania do 90 dní odo dňa ich doručenia agentúre.
(2)	Ak odvolacia komisia pri preskúmavaní rozhodnutia alebo vyjadrenia agentúry zistí, že neboli dodržané vnútorné predpisy agentúry upravujúce postup výkonnej rady, jej pracovných skupín alebo tento zákon, vráti výkonnej rade rozhodnutie alebo vyjadrenie na nové konanie, inak rozhodnutie alebo vyjadrenie agentúry potvrdí. Ak odvolacia komisia vráti výkonnej rade rozhodnutie alebo vyjadrenie na opätovné konanie, začína plynúť nová lehota podľa § 21 ods. 7.
(3)	Pri prerokovaní námietok odvolacou komisiou je na jej zasadnutí okrem hlasovania, oprávnený byť prítomný člen výkonnej rady, predseda príslušnej pracovnej skupiny alebo ním poverený člen a dvaja zástupcovia účastníka konania; odvolacia komisia im oznámi miesto, dátum a čas prerokovania námietok najmenej desať pracovných dní vopred. Odvolacia komisia môže podľa potreby prizvať na jej zasadnutie aj iné osoby. Ak sa oprávnená osoba na zasadnutí odvolacej komisie nezúčastní, odvolacia komisia prerokuje vec aj bez jej prítomnosti.
(4)	Rozhodnutie agentúry nadobúda právoplatnosť dňom márneho uplynutia lehoty na podanie námietky alebo dňom, keď účastník konania doručí agentúre písomné oznámenie, v ktorom sa vzdá podania námietok. Ak účastník konania podal proti rozhodnutiu agentúry námietku včas, rozhodnutie agentúry nadobúda právoplatnosť dňom doručenia vyjadrenia odvolacej komisie účastníkovi konania, ktorým potvrdila rozhodnutie agentúry. Ak ide o rozhodnutie v konaní o udelenie akreditácie študijného programu a účastníkom konania je žiadateľ o udelenie štátneho súhlasu, rozhodnutie o udelení akreditácie študijného programu nadobúda právoplatnosť najskôr dňom udelenia štátneho súhlasu.
(5)	Vyjadrenie agentúry k žiadosti o udelenie štátneho súhlasu je konečné dňom márneho uplynutia lehoty na podanie námietky alebo dňom, keď účastník konania doručí agentúre písomné oznámenie, v ktorom sa vzdá podania námietok. Ak účastník konania podal proti tomuto vyjadreniu agentúry námietku včas, stáva sa konečným dňom doručenia vyjadrenia odvolacej komisie účastníkovi konania, ktorým potvrdila vyjadrenie agentúry.
§ 23	
Štandardy
(1)																								Ministerstvo zverejňuje návrh štandardov a návrh na ich zmenu na svojom webovom sídle najmenej na 30 dní, počas ktorých môže verejnosť k návrhu zasielať ministerstvu pripomienky. Zverejnenie návrhu ministerstvo bezodkladne oznámi orgánom reprezentácie vysokých škôl, agentúre a ministerstvám.
(2)	Ministerstvo vyhodnotí doručené pripomienky a toto vyhodnotenie zverejní. 
(3)	Štandardy nadobúdajú platnosť dňom ich schválenia ministerstvom a účinnosť dňom ich zverejnenia na webovom sídle ministerstva, ak v štandardoch nie je určený neskorší deň.
(4)	Štandardy pre vnútorný systém sa s prihliadnutím na poslanie vysokej školy zameriavajú najmä na náležitosti vnútorného systému podľa § 3 a jeho implementáciu vysokou školou a jej súčasťami pri vytváraní, schvaľovaní, úprave a uskutočňovaní študijných programov a zabezpečovaní požadovanej úrovne kvalifikácie absolventov podľa národného kvalifikačného rámca.
(5)	Štandardy pre študijné programy sa s prihliadnutím na poslanie vysokej školy zameriavajú najmä na úroveň
a)	priestorového, materiálneho, technického, informačného a personálneho zabezpečenia uskutočňovania študijných programov,
b)	tvorivej činnosti zamestnancov vysokej školy, ktorí sa majú podieľať na uskutočňovaní študijného programu,
c)	zohľadňovania najnovších poznatkov z príslušného študijného odboru,
d)	požiadaviek na úspešné absolvovanie štúdia podľa študijného programu,
e)	absolventov najmä prostredníctvom dosahovaných výsledkov vysokoškolského vzdelávania a ich súladu s požadovanou úrovňou národného kvalifikačného rámca.
(6)	Štandardy pre študijné programy môžu upravovať osobitosti pre
a)	jednotlivé študijné odbory,
b)	profesijne orientované bakalárske študijné programy,
c)	spoločné študijné programy,
d)	učiteľské kombinačné študijné programy,
e)	prekladateľské kombinačné študijné programy,
f)	interdisciplinárne štúdiá.
(7)	Štandardy pre habilitačné konanie a inauguračné konanie sa s možnými osobitosťami pre jednotlivé študijné odbory zameriavajú najmä na úroveň
a)	obsahovej príbuznosti odboru habilitačného konania a inauguračného konania a študijného odboru, ku ktorému má byť odbor habilitačného konania a inauguračného konania priradený,
b)	tvorivej činnosti vysokej školy,
c)	kritérií príslušnej vysokej školy na vyhodnotenie splnenia podmienok získania vedecko-pedagogického titulu alebo umelecko-pedagogického titulu „docent“ (ďalej len „kritériá na získanie titulu docent“),
d)	kritérií príslušnej vysokej školy na vyhodnotenie splnenia podmienok získania vedecko-pedagogického titulu alebo umelecko-pedagogického titulu „profesor“ (ďalej len „kritériá na získanie titulu „profesor“),
e)	požiadaviek na výber oponentov,) členov habilitačnej komisie, členov inauguračnej komisie a dodržiavania týchto požiadaviek.

) § 76 ods. 10 zákona č. 131/2002 Z. z. v znení neskorších predpisov.

(8)	Vysoká škola je povinná zosúladiť svoj vnútorný systém, uskutočňované študijné programy, pravidlá uskutočňovania habilitačného konania a inauguračného konania do 12 mesiacov odo dňa zverejnenia schválenej zmeny príslušných štandardov na webovom sídle ministerstva. Konanie začaté pred jej zverejnením sa dokončí podľa štandardov v znení pred zverejnením zmeny, ak je to pre vysokú školu priaznivejšie.
Posúdenie vnútorného systému
§ 24	

(1)	Vysoká škola je povinná požiadať agentúru o posúdenie jej vnútorného systému najmenej raz za sedem rokov. Vysoká škola prvýkrát požiada o posúdenie vnútorného systému najskôr šesť rokov a najneskôr desať rokov od svojho zriadenia alebo od udelenia štátneho súhlasu. 
(2)	Agentúra môže v rámci dohľadu nad plnením štandardov na základe vlastného podnetu začať konanie o mimoriadnom posúdení vnútorného systému. V rámci mimoriadneho posúdenia vnútorného systému výkonná rada v rozhodnutí určí, či ním možno nahradiť posúdenie vnútorného systému podľa odseku 1.
(3)	Podkladmi na posúdenie vnútorného systému sú
a)	vnútorný systém; ak má vysoká škola vypracované vnútorné predpisy, ktoré upravujú vnútorné systémy fakulty, podkladom sú aj tie,
b)	samohodnotiaca správa o implementácii vnútorného systému vypracovaná vysokou školou,
c)	hodnotiaca správa pracovnej skupiny,
d)	stanovisko vysokej školy k hodnotiacej správe pracovnej skupiny.
(4)	Podklady podľa odseku 3 písm. a), b) a d) predkladá vysoká škola agentúre elektronicky. Ak ide o mimoriadne posúdenie vnútorného systému, vysoká škola predkladá podklady podľa odseku 3 písm. a), b) a d) v lehote určenej agentúrou; ak ide o samohodnotiacu správu, agentúra môže určiť aj jej rozsah a obsahové zameranie. Ak vysoká škola podklady podľa odseku 3 písm. a) b) a d) v určenej lehote nedodá, postupuje sa podľa odseku 6.
(5)	Vysoká škola môže požiadať o vypracovanie hodnotiacej správy na účel posúdenia vnútorného systému aj právnickú osobu zo zoznamu podľa § 4 ods. 2 písm. c) druhého bodu; túto skutočnosť uvedie v žiadosti podľa odseku 1. Takto vypracovaná hodnotiaca správa nahrádza hodnotiacu správu pracovnej skupiny. Lehotu na doručenie takej hodnotiacej správy určí agentúra po dohode s vysokou školou a príslušnou právnickou osobou; táto lehota je najmenej 120 dní. Do doručenia tejto hodnotiacej správy agentúra konanie preruší.
(6)	Ak vysoká škola nepožiada agentúru o posúdenie vnútorného systému v lehote podľa odseku 1, agentúra na túto skutočnosť upozorní vysokú školu. Vysoká škola je povinná žiadosť podľa odseku 1 predložiť v lehote 60 dní odo dňa doručenia upozornenia; ak ju nepredloží, agentúra rozhodne o zrušení všetkých študijných programov vysokej školy.
(7)	Ak vysoká škola požiadala agentúru o posúdenie vnútorného systému v lehote podľa odseku 1, agentúra podľa § 21 ods. 3 alebo ods. 4 odmietla žiadosť vysokej školy o posúdenie vnútorného systému a lehota podľa odseku 1 uplynula pred nadobudnutím právoplatnosti rozhodnutia o odmietnutí žiadosti vysokej školy podľa § 21 ods. 3 alebo ods. 4, agentúra rozhodne o zrušení všetkých študijných programov vysokej školy.
§ 25	
(1)	Agentúra rozhodne na základe výsledkov posúdenia vnútorného systému o tom, či vnútorný systém a jeho implementácia je alebo nie je v súlade so štandardmi pre vnútorný systém. Ak vnútorný systém a jeho implementácia sú v súlade so štandardmi pre vnútorný systém, agentúra v registri študijných odborov vyznačí zrušenie obmedzenia vytvárať, uskutočňovať a upravovať študijné programy vo vymedzených študijných odboroch a stupňoch, ak má také obmedzenie. Ak vnútorný systém alebo jeho implementácia nie je v súlade so štandardmi pre vnútorný systém a účastníkom konania je vysoká škola, agentúra súčasne rozhodne o uložení opravného opatrenia.
(2)	Opravné opatrenia sú
a)	nariadenie odstránenia nedostatkov, ktoré spôsobujú nesúlad vnútorného systému alebo jeho implementácie so štandardmi pre vnútorný systém, 
b)	pozastavenie uskutočňovania študijného programu,
c)	nariadenie zrušenia študijného programu,
d)	zrušenie študijného programu,
e)	obmedzenie vytvárania a úpravy študijných programov.
(3)	Agentúra môže rozhodnúť o uložení viacerých opravných opatrení súčasne.
(4)	Ak je účastníkom konania žiadateľ o udelenie štátneho súhlasu, agentúra posudzuje návrh vnútorného systému súkromnej vysokej školy rovnakým postupom, ako posudzuje vnútorný systém vysokej školy, okrem ukladania opravných opatrení.
(5)	Ak ide o učiteľský kombinačný študijný program alebo prekladateľský kombinačný študijný program, opravné opatrenie možno uložiť aj samostatne vo vzťahu k aprobácii niektorého vyučovacieho predmetu alebo k aprobácii niektorého jazyka. Ak je opravné opatrenie uložené samostatne vo vzťahu k aprobácii niektorého vyučovacieho predmetu alebo jazyka, vzťahuje sa na všetky študijné programy, ktorých súčasťou je príslušná aprobácia.
§ 26	
Nariadenie odstránenia nedostatkov
(1)	Agentúra nariadi odstránenie nedostatkov, ktoré spôsobujú nesúlad vnútorného systému alebo jeho implementácie so štandardmi pre vnútorný systém, ak nezistila negatívny vplyv na výsledky vysokoškolského vzdelávania a ich odstránenie je možné zabezpečiť v lehote šiestich mesiacov odo dňa právoplatnosti rozhodnutia agentúry.
(2)	Vysoká škola je povinná zistené nedostatky odstrániť a prijaté opatrenia a ich výsledky oznámiť agentúre v lehote šiestich mesiacov odo dňa právoplatnosti rozhodnutia agentúry.
(3)	Ak vysoká škola neoznámi agentúre v lehote podľa odseku 2 prijaté opatrenia a ich výsledky alebo agentúra zistí, že nedostatok pretrváva, agentúra rozhodne o uložení iného opravného opatrenia aj bez splnenia podmienok podľa § 27 ods. 1, § 28 ods. 1 a § 29 ods. 1.
§ 27	
Pozastavenie uskutočňovania študijného programu
(1)	Agentúra pozastaví uskutočňovanie študijného programu, ak zisteným nedostatkom je, že
a)	vysoká škola postupovala pri vytváraní, schvaľovaní, úprave alebo uskutočňovaní študijného programu v rozpore so svojim vnútorným systémom,
b)	študijný program nespĺňa štandardy pre študijný program a
c)	zistený nedostatok je možné odstrániť úpravou študijného programu.
(2)	Vysoká škola odo dňa právoplatnosti rozhodnutia o pozastavení uskutočňovania študijného programu nesmie
a)	uskutočňovať štátne skúšky v príslušnom študijnom programe, 
b)	upraviť príslušný študijný program inak ako postupom podľa odseku 4 a
c)	vytvoriť študijný program v príslušnom študijnom odbore a stupni.
(3)	Ak vysoká škola uskutoční štátnu skúšku v príslušnom študijnom programe, táto štátna skúška je neplatná; neplatné sú aj doklady o absolvovaní štúdia vydané príslušnej osobe.
(4)	Vysoká škola je povinná predložiť agentúre návrh úpravy študijného programu alebo oznámenie o jeho zrušení v lehote určenej agentúrou v rozhodnutí o pozastavení uskutočňovania študijného programu. 
(5)	Ak vysoká škola zruší príslušný študijný program, agentúra vyznačí v registri študijných odborov zrušenie obmedzení podľa odseku 2.
(6)	Agentúra udelí súhlas s predloženým návrhom úpravy študijného programu, ak navrhovaná zmena vytvára predpoklad na splnenie štandardov pre študijný program. Vysoká škola upraví študijný program najneskôr od nasledujúceho akademického roka o čom bezodkladne informuje agentúru. Agentúra túto skutočnosť overí v registri študijných programov do 30 dní od oznámenia vysokej školy. Po potvrdení vykonania zmeny agentúra vyznačí v registri študijných odborov a v registri študijných programov zrušenie obmedzení podľa odseku 2.
(7)	Ak návrh úpravy študijného programu nevytvára predpoklad na splnenie štandardov pre študijný program, agentúra rozhodnutím požiada vysokú školu o predloženie nového návrhu úpravy študijného programu. V rozhodnutí agentúra zároveň uvedie nedostatky, ktoré predložený návrh úpravy študijného programu dostatočne neodstraňuje, prípadné nové nedostatky a určí vysokej škole lehotu na predloženie nového návrhu, a to najviac dvakrát.
§ 28	
Nariadenie zrušenia študijného programu a zrušenie študijného programu
(1)	Agentúra nariadi zrušenie študijného programu, ak po pozastavení uskutočňovania študijného programu
a)	vysoká škola nepredloží v určenej lehote 
1.	 návrh úpravy študijného programu alebo 
2.	 oznámenie o jeho zrušení,
b)	agentúra nepotvrdí vykonanie schválenej úpravy študijného programu vysokou školou podľa § 27 ods. 6 alebo
c)	návrh úpravy študijného programu podľa § 27 ods. 7 ani na tretíkrát nevytvára predpoklad na splnenie štandardov pre študijný program.
(2)	Vysoká škola je povinná zrušiť pozastavený študijný program v lehote určenej agentúrou v rozhodnutí o nariadení zrušenia študijného programu.
(3)	Nadobudnutím právoplatnosti rozhodnutia agentúry o nariadení zrušenia študijného programu je vysoká škola povinná zastaviť výučbu predmetov tohto študijného programu.
(4)	Ak vysoká škola v určenej lehote nezruší študijný program, agentúra rozhodne o jeho zrušení a o zrušení všetkých študijných programov uskutočňovaných v príslušnom študijnom odbore vo všetkých stupňoch a o zrušení oprávnenia vysokej školy vytvárať, uskutočňovať a upravovať študijné programy v tomto študijnom odbore vo všetkých stupňoch. Vysoká škola je povinná zabezpečiť pre študentov zapísaných na štúdium príslušného študijného programu možnosť pokračovať v štúdiu v študijnom programe uskutočňovanom v
a)	príbuznom študijnom odbore na príslušnej vysokej škole alebo
b)	príslušnom študijnom odbore alebo v príbuznom študijnom odbore na inej vysokej škole.
(5)	Vysoká škola nesmie uskutočňovať štátne skúšky v študijnom programe, ktorý agentúra zrušila. Ak vysoká škola uskutoční štátnu skúšku v tomto študijnom programe, táto štátna skúška je neplatná; neplatné sú aj doklady o absolvovaní štúdia vydané príslušnej osobe.
§ 29	
Obmedzenie vytvárania a úpravy študijných programov
(1)	Agentúra rozhodne o obmedzení vytvárania a úpravy študijných programov v študijnom odbore a stupni, ak zisteným nedostatkom je, že
a)	vnútorný systém nie je v súlade so štandardmi pre vnútorný systém,
b)	spôsob implementácie vnútorného systému spôsobuje, že výsledky vysokoškolského vzdelávania nezodpovedajú príslušnej úrovni národného kvalifikačného rámca a
1.	 niektorý študijný program nie je uskutočňovaný v súlade so štandardmi pre študijný program alebo
2.	 pri nedostatkoch podľa § 26 ods. 1 nie je predpoklad možnosti ich odstránenia v lehote šiestich mesiacov odo dňa nadobudnutia právoplatnosti rozhodnutia agentúry.
(2)	Vysoká škola nesmie bez predchádzajúceho písomného súhlasu agentúry vytvárať a upravovať v príslušnom stupni študijné programy uskutočňované
a)	v študijnom odbore uvedenom v rozhodnutí agentúry,
b)	v kombinácii dvoch študijných odborov, z ktorých jeden je uvedený v rozhodnutí,
c)	ako interdisciplinárne štúdiá, v ktorých je možné získať vysokoškolské vzdelanie v študijnom odbore uvedenom v rozhodnutí.
(3)	Vysoká škola je povinná v lehote 60 dní odo dňa nadobudnutia právoplatnosti rozhodnutia podľa odseku 1 predložiť agentúre na schválenie akčný plán, v ktorom uvedie najmä plánované opatrenia na odstránenie nedostatkov a ich časový harmonogram vrátane spôsobu zabezpečenia potrebných zdrojov. Ak agentúra akčný plán schváli, monitoruje jeho plnenie a po uplynutí lehoty uvedenej v akčnom pláne opätovne posúdi vnútorný systém. Ak agentúra akčný plán neschváli, nariadi vysokej škole jeho dopracovanie, a to aj opakovane. Dopracovaný akčný plán je vysoká škola povinná predložiť agentúre do 30 dní odo dňa doručenia oznámenia o neschválení akčného plánu.
(4)	Ak agentúra v rámci monitorovania plnenia akčného plánu zistí, že vysoká škola neuskutočňuje opatrenia, ku ktorým sa v akčnom pláne zaviazala, alebo uskutočňovanie týchto opatrení nevedie k odstraňovaniu zistených nedostatkov, agentúra vyzve vysokú školu na vykonanie úprav v akčnom pláne v spolupráci s agentúrou v lehote určenej agentúrou alebo v lehote na uskutočňovanie príslušných opatrení uvedenej v akčnom pláne.
(5)	Ak vysoká škola v príslušnej lehote akčný plán nepredloží, nevykoná v ňom po výzve agentúry úpravy alebo nezačne po výzve agentúry plniť príslušné opatrenia, agentúra na túto skutočnosť vysokú školu upozorní a predĺži lehotu na jeho predloženie, na vykonanie jeho úprav alebo na začatie plnenia príslušných opatrení o 30 dní. Ak vysoká škola ani po upozornení a predĺžení lehoty akčný plán nepredloží, nevykoná v ňom úpravy alebo nezačne plniť príslušné opatrenia, agentúra rozhodne o zrušení všetkých študijných programov vysokej školy.
(6)	Ak po opätovnom posúdení vnútorného systému podľa odseku 3 pretrvávajú nedostatky podľa odseku 1 v niektorom študijnom odbore, agentúra rozhodne o zrušení všetkých študijných programov v príslušnom študijnom odbore vo všetkých stupňoch.
(7)	Ak po opätovnom posúdení vnútorného systému podľa odseku 3 agentúra nezistí nedostatky podľa odseku 1, v registri študijných odborov vyznačí zrušenie obmedzenia vytvárania a úpravy študijných programov. 
§ 30	
Akreditácia študijného programu
(1)	Vysoká škola môže požiadať o udelenie akreditácie študijného programu v študijnom odbore a stupni, v ktorom doposiaľ nemá oprávnenie na uskutočňovanie študijných programov. Žiadateľ o udelenie štátneho súhlasu podáva žiadosť o udelenie akreditácie študijného programu v študijných odboroch a stupňoch, v ktorých chce začať poskytovať vysokoškolské vzdelávanie.
(2)	Žiadosť o udelenie akreditácie študijného programu obsahuje
a)	názov účastníka konania, jeho sídlo a identifikačné číslo organizácie; ak má byť študijný program, ktorý je predmetom žiadosti, uskutočňovaný fakultou, aj označenie tejto fakulty,
b)	názov študijného programu, formu štúdia a jazyk alebo jazyky, v ktorých má byť uskutočňovaný,
c)	názov študijného odboru zo sústavy študijných odborov,
d)	stupeň vysokoškolského štúdia,
e)	kód stupňa vzdelania a kód odboru vzdelávania podľa medzinárodnej štandardnej klasifikácie vzdelania,
f)	úroveň národného kvalifikačného rámca,
g)	udeľovaný akademický titul,
h)	dokumentáciu pre študijný program, ktorý je predmetom žiadosti, týkajúcu sa
1.	 priestorového, materiálneho, technického, informačného a personálneho zabezpečenia poskytovania vysokoškolského vzdelávania,
2.	 požiadaviek na uchádzačov o štúdium, spôsob ich výberu a odporúčaných osobnostných predpokladov,
3.	 požiadaviek na absolvovanie štúdia,
4.	 tvorivej činnosti zamestnancov vysokej školy, ktorí sa majú podieľať na uskutočňovaní študijného programu,
i)	súhlasné stanovisko príslušnej právnickej osoby podľa osobitného predpisu,)

) § 102 ods. 2 písm. u) zákona č. 131/2002 Z. z. v znení zákona č. .../2017 Z. z.

j)	súhlasné stanovisko príslušného ministerstva na uskutočňovanie navrhovaného študijného programu, ak ide o štátnu vysokú školu,
k)	ďalšiu dokumentáciu potrebnú na vyhodnotenie plnenia jednotlivých štandardov pre študijné programy,
l)	samohodnotiacu správu.
(3)	Podklady podľa odseku 2 predkladá vysoká škola agentúre elektronicky. 
(4)	Ak ide o učiteľský kombinačný študijný program alebo prekladateľský kombinačný študijný program, na účely žiadosti o udelenie akreditácie študijného programu vysoká škola v žiadosti uvedie najmenej dve aprobácie spolu s náležitosťami pre predmety pedagogicko-psychologického základu, sociálno-vedného základu, didaktiky vyučovacích predmetov alebo translatologického základu. Takto podaná žiadosť sa považuje za žiadosť o udelenie akreditácie študijného programu.
(5)	Agentúra odmietne žiadosť o udelenie akreditácie študijného programu, ak
a)	účastník konania má už oprávnenie vytvárať, uskutočňovať a upravovať študijný program v príslušnom študijnom odbore a stupni,
b)	agentúra právoplatne rozhodla o inej žiadosti o udelenie akreditácie študijného programu príslušnej vysokej školy v tom istom študijnom odbore a stupni v priebehu dvoch rokov predchádzajúcich podaniu príslušnej žiadosti alebo
c)	účastník konania podal žiadosť o udelenie akreditácie študijného programu na spoločný študijný program, študijný program uskutočňovaný ako interdisciplinárne štúdiá alebo na študijný program uskutočňovaný v kombinácií dvoch študijných odborov.
(6)	Agentúra odmietne žiadosť o udelenie akreditácie študijného programu v príslušnom študijnom odbore, ak ju podá vysoká škola pred uplynutím piatich rokov odo dňa nadobudnutia právoplatnosti rozhodnutia agentúry, ktorým nariadila zrušenie študijného programu.
(7)	Agentúra žiadosť zamietne, ak pri posudzovaní žiadosti zistí, že
a)	účastník konania nespĺňa štandardy pre študijné programy alebo
b)	nie je predpoklad, že súkromná vysoká škola bude spĺňať štandardy pre študijné programy a účastníkom konania je žiadateľ o udelenie štátneho súhlasu.
(8)	Agentúra rozhodne o udelení akreditácie študijného programu, ak pri posudzovaní žiadosti zistí, že
a)	účastník konania spĺňa štandardy pre študijné programy alebo
b)	je predpoklad, že súkromná vysoká škola bude spĺňať štandardy pre študijné programy a účastníkom konania je žiadateľ o udelenie štátneho súhlasu.
(9)	Vysoká škola nie je oprávnená upravovať príslušný študijný program bez predchádzajúceho súhlasu agentúry a nie je oprávnená vytvárať v príslušnom študijnom odbore a stupni nové študijné programy; túto skutočnosť vyznačí agentúra v registri študijných odborov a v registri študijných programov.
(10)	Agentúra priebežne monitoruje súlad uskutočňovania príslušného študijného programu s podanou žiadosťou o udelenie akreditácie študijného programu a štandardmi pre študijné programy.
(11)	Agentúra posúdi súlad uskutočňovania príslušného študijného programu so štandardmi pre študijné programy po uplynutí dvoch rokov od dátumu riadneho skončenia štúdia prvého študenta príslušného študijného programu, najskôr však po uplynutí štandardnej dĺžky štúdia tohto študijného programu od právoplatnosti rozhodnutia o udelení akreditácie študijného programu.
(12)	Agentúra sa v rámci posúdenia podľa odseku 11 zameriava na súlad výsledkov vysokoškolského vzdelávania absolventov príslušného študijného programu s výsledkami vysokoškolského vzdelávania uvedenými v žiadosti o udelenie akreditácie študijného programu.
(13)	Agentúra vyznačí v registri študijných odborov zrušenie obmedzenia na vytváranie študijných programov v príslušnom študijnom odbore a stupni a v registri študijných programov zrušenie obmedzenia úpravy príslušného študijného programu po potvrdení súladu podľa odseku 11. Ak účastník konania požiadal súbežne o udelenie akreditácie študijného programu na viacero študijných programov v rovnakom študijnom odbore a stupni, zrušenie sa vyznačí až po potvrdení súladu pre všetky tieto študijné programy.
(14)	Ak agentúra zistí v rámci posúdenia podľa odseku 11, že uskutočňovanie príslušného študijného programu nie je v súlade so štandardmi pre študijné programy, začne sa konanie o mimoriadnom posúdení vnútorného systému.
(15)	Ak agentúra v rámci mimoriadneho posúdenia vnútorného systému nenariadi zrušenie študijného programu, ktorý bol predmetom posúdenia podľa odseku 11, určí lehotu, v ktorej opätovne posúdi súlad uskutočňovania študijného programu podľa odseku 11.

§ 31	
Konanie o udelení akreditácie habilitačného konania a inauguračného konania

(1)	Vysoká škola, ktorá je oprávnená vytvárať študijné programy v niektorom študijnom odbore, môže požiadať o udelenie akreditácie habilitačného konania a inauguračného konania v odbore habilitačného konania a inauguračného konania. Žiadosť možno podať, ak vysoká škola v študijnom odbore alebo v študijných odboroch podľa odseku 2 písm. c) uskutočňuje študijný program tretieho stupňa, študijný program druhého stupňa alebo študijný program spájajúci prvý stupeň a druhý stupeň.
(2)	Žiadosť o udelenie akreditácie habilitačného konania a inauguračného konania obsahuje
a)	názov vysokej školy, jej sídlo a identifikačné číslo organizácie; ak má habilitačné konanie a inauguračné konanie uskutočňovať fakulta, aj označenie tejto fakulty,
b)	názov odboru habilitačného konania a inauguračného konania a jeho obsahové vymedzenie,
c)	názov najviac dvoch študijných odborov, ku ktorým má byť priradený odbor habilitačného konania a inauguračného konania; vyžaduje sa, aby obsahové vymedzenie odboru habilitačného konania a inauguračného konania bolo čo najbližšie týmto študijným odborom,
d)	kritériá na získanie titulu docent,
e)	kritériá na získanie titulu profesor,
f)	výsledky periodického hodnotenia tvorivej činnosti vysokej školy podľa osobitného predpisu,) 

) § 88a zákona č. 131/2002 Z. z. v znení zákona č. .../2017 Z. z.

g)	ďalšiu dokumentáciu potrebnú na vyhodnotenie plnenia jednotlivých štandardov pre habilitačné konanie a inauguračné konanie.
(3)	Názov odboru habilitačného konania a inauguračného konania môže byť zhodný s názvom študijného odboru zo sústavy študijných odborov. Pri študijnom odbore nie je možné uviesť študijný odbor, v ktorom možno uskutočňovať len študijné programy prvého stupňa.
(4)	Podklady podľa odseku 2 predkladá vysoká škola agentúre elektronicky.
(5)	Agentúra odmietne žiadosť vysokej školy, ak
a)	podmienky podľa odseku 1 nie sú splnené alebo
b)	vysoká škola podala žiadosť v priebehu
1.	 jedného roka odo dňa právoplatnosti rozhodnutia o zamietnutí žiadosti o udelenie akreditácie habilitačného konania a inauguračného konania v odbore habilitačného konania a inauguračného konania, ktorý má v žiadosti uvedený podľa odseku 2 písm. c) rovnaký študijný odbor, ako bol uvedený v zamietnutej žiadosti alebo
2.	 piatich rokov odo dňa právoplatnosti rozhodnutia o odňatí akreditácie habilitačného konania a inauguračného konania v príslušnom odbore habilitačného konania a inauguračného konania a v žiadosti je uvedená rovnaká fakulta, ako v žiadosti, ktorá sa vzťahovala na odňatú akreditáciu.
(6)	Agentúra rozhodne o udelení akreditácie habilitačného konania a inauguračného konania, ak pri posudzovaní žiadosti zistí, že vysoká škola spĺňa štandardy pre habilitačné konanie a inauguračné konanie, inak rozhodne o zamietnutí žiadosti.
§ 32	
Odňatie akreditácie habilitačného konania a inauguračného konania
(1)	Agentúra začne konanie o odňatí akreditácie habilitačného konania a inauguračného konania, ak zistí skutočnosti nasvedčujúce, že vysoká škola neplní štandardy pre habilitačné konanie a inauguračné konanie.
(2)	Agentúra rozhodne o odňatí akreditácie habilitačného konania a inauguračného konania v príslušnom odbore habilitačného konania a inauguračného konania, ak sa preukážu skutočnosti podľa odseku 1.
(3)	Nadobudnutím právoplatnosti rozhodnutia o odňatí akreditácie habilitačného konania a inauguračného konania sa všetky neskončené habilitačné konania a inauguračné konania na príslušnej vysokej škole v príslušnom odbore habilitačného konania a inauguračného konania zastavujú.
ŠTVRTÁ ČASŤ
SPOLOČNÉ A PRECHODNÉ USTANOVENIA
§ 33	
Spoločné ustanovenia

(1)	Na konanie podľa tohto zákona sa nevzťahuje všeobecný predpis o správnom konaní okrem ustanovení § 9 až 13, § 24, 25, 27 a 28 všeobecného predpisu o správnom konaní.
(2)	Ministerstvo kontroluje dodržiavanie právnych predpisov agentúrou; to neplatí ak ide o konanie agentúry podľa § 21 až 32.
Prechodné ustanovenia
§ 34	

(1)	Právo udeľovať absolventom študijného programu zodpovedajúci akademický titul podľa predpisov účinných do 31. decembra 2017 platné k 31. augustu 2018 sa od 1. septembra 2018 považuje za akreditáciu študijného programu podľa tohto zákona. Ak ide o právo bez časového obmedzenia, považuje sa za akreditáciu študijného programu po potvrdení súladu podľa § 30 ods. 11; tým nie je dotknuté ustanovenie § 35 ods. 1.
(2)	Právo vysokej školy vytvoriť učiteľský študijný program pozostávajúci z kombinácie dvoch predmetov a jeho absolventom udeľovať zodpovedajúci akademický titul podľa predpisov účinných do 31. decembra 2017 platné k 31. augustu 2018 sa od 1. septembra 2018 považuje za akreditáciu učiteľského kombinačného študijného programu podľa predpisov účinných od 1. januára 2018. Ak ide o právo bez časového obmedzenia, považuje sa za akreditáciu študijného programu po potvrdení súladu podľa § 30 ods. 11; tým nie je dotknuté ustanovenie § 35 ods. 1.
(3)	Právo vysokej školy vytvoriť študijný program v študijnom odbore prekladateľstvo a tlmočníctvo pozostávajúci z kombinácie dvoch jazykov a jeho absolventom udeľovať zodpovedajúci akademický titul podľa predpisov účinných do 31. decembra 2017 platné k 31. augustu 2018 sa od 1. septembra 2018 považuje za akreditáciu prekladateľského kombinačného študijného programu predpisov účinných od 1. januára 2018. Ak ide o právo bez časového obmedzenia, považuje sa za akreditáciu študijného programu po potvrdení súladu podľa § 30 ods. 11; tým nie je dotknuté ustanovenie § 35 ods. 1.
(4)	Právo konať habilitačné konanie a konanie na vymenúvanie profesorov v študijnom odbore podľa predpisov účinných do 31. decembra 2017 platné k 31. augustu 2018 sa od 1. septembra 2018 považuje za akreditáciu habilitačného konania a inauguračného konania pre odbor habilitačného konania a inauguračného konania podľa tohto zákona.
(5)	Ak má vysoká škola k 31. augustu 2018 priznané niektoré právo podľa odsekov 1 až 3 s časovým obmedzením z dôvodu, že išlo o nový študijný program, časové obmedzenie pre toto právo sa od 1. septembra 2018 ruší, ministerstvo túto skutočnosť vyznačí do 30. septembra 2018 v registri študijných programov.
(6)	Ak vysokej škole do 31. decembra 2017 vznikla povinnosť podať ministerstvu správu o výsledku prijatých opatrení na odstránenie nedostatkov, táto povinnosť zostáva zachovaná. Ministerstvo požiada o overenie výsledku prijatých opatrení do 31. augusta 2018 Akreditačnú komisiu a od 1. septembra 2018 agentúru; ak sa Akreditačná komisia nevyjadrí do 31. augusta 2018, úkony Akreditačnej komisie a ministerstva vykoná agentúra. Výsledok prijatých opatrení sa overí podľa kritérií vydaných podľa predpisov účinných do 31. decembra 2017. Ak ministerstvo požiadalo o overenie výsledku prijatých opatrení Akreditačnú komisiu, postupuje sa podľa právnych predpisov účinných do 31. decembra 2017. Ak agentúra zistí, že vysoká škola po prijatí opatrení spĺňa kritériá, vyznačí zrušenie časového obmedzenia v registri študijných programov alebo v registri študijných odborov. Ak agentúra zistí, že vysoká škola po prijatí opatrení nespĺňa kritériá vydané podľa predpisov účinných do 31. decembra 2017 alebo vysoká škola prijatými opatreniami nedosiahla predpoklady na udržanie zodpovedajúcej spôsobilosti, agentúra pozastaví uskutočňovanie študijného programu podľa § 27.
(7)	Ak má vysoká škola k 31. augustu 2018 pozastavené právo udeľovať absolventom niektorého študijného programu zodpovedajúci akademický titul podľa predpisov účinných do 31. decembra 2017, vysoká škola nie je oprávnená od 1. septembra 2018 na príslušný študijný program prijímať uchádzačov o štúdium a je povinná zrušiť tento študijný program do času zodpovedajúceho štandardnej dĺžke štúdia takého študijného programu predĺženej o jeden akademický rok; táto lehota začína plynúť 1. septembra 2018. Povinnosť vysokej školy podať správu o výsledku prijatých opatrení na odstránenie nedostatkov od 1. septembra 2018 zaniká.
(8)	Ak má vysoká škola k 31. augustu 2018 pozastavené právo udeľovať absolventom študijného programu zodpovedajúci akademický titul, ide o študijný program, ktorý mala vysoká škola akreditovaný na základe žiadosti podanej do 31. decembra 2012 a pozastavenie bolo do 31. augusta 2018 len vyznačené v registri študijných programov, lehota na zrušenie tohto študijného programu podľa predpisov účinných do 31. decembra 2017 zostáva zachovaná. 
(9)	Ak má vysoká škola k 31. augustu 2018 pozastavené právo konať habilitačné konanie a konanie na vymenúvanie profesorov v študijnom odbore podľa predpisov účinných do 31. decembra 2017, vysoká škola nesmie od 1. septembra 2018 prijímať nové žiadosti o začatie habilitačného konania a žiadosti o začatie inauguračného konania v príslušnom odbore habilitačného konania a inauguračného konania do nadobudnutia právoplatnosti rozhodnutia o udelení akreditácie habilitačného konania a inauguračného konania podľa tohto zákona v odbore habilitačného konania a inauguračného konania, ktorého názov je zhodný s názvom príslušného študijného odboru alebo s predchádzajúcim písomným súhlasom agentúry aj v inom odbore habilitačného konania a inauguračného konania.
(10)	Rozhodnutie o odňatí práva konať habilitačné konanie a konanie na vymenúvanie profesorov v študijnom odbore podľa predpisov účinných do 31. decembra 2017, sa od 1. septembra 2018 považuje za rozhodnutie o odňatí akreditácie habilitačného konania a inauguračného konania podľa tohto zákona.
(11)	1. januára 2018 zanikajú všetky práva nevysokoškolských inštitúcií podieľať sa na uskutočňovaní doktorandského študijného programu pre príslušný študijný odbor. Zmluvy medzi vysokými školami a externými vzdelávacími inštitúciami, ktoré upravujú podieľanie sa na uskutočňovaní študijných programov tretieho stupňa, zostávajú zachované. 
§ 35	
(1)	Žiadna vysoká škola nemá od 1. januára 2018 do nadobudnutia právoplatnosti rozhodnutia agentúry podľa § 24 ods. 1 právo samostatne vytvárať študijné programy v žiadnom študijnom odbore a stupni; to neplatí, ak ide o žiadosť o udelenie študijného programu podľa § 30.
(2)	Vysoká škola je oprávnená od 1. septembra 2018 do nadobudnutia právoplatnosti rozhodnutia podľa § 24 ods. 1 vytvoriť študijný program, v študijnom odbore a stupni, v ktorom má oprávnenie uskutočňovať študijné programy k 31. decembru 2017 aj pred posúdením vnútorného systému postupom podľa § 30. Agentúra do 31. decembra 2020 neodmietne žiadosť o udelenie akreditácie študijného programu z dôvodu podľa § 30 ods. 5 písm. a).
(3)	Ministerstvo vyznačí obmedzenie podľa odseku 1 v registri študijných odborov do 31. januára 2018.
§ 36	 
(1)	Vysoká škola je povinná zosúladiť svoj vnútorný systém s týmto zákonom a štandardmi pre vnútorný systém do 12 mesiacov od nadobudnutia ich účinnosti; o tejto skutočnosti bezodkladne informuje agentúru. Vysoká škola je povinná požiadať agentúru o posúdenie vnútorného systému do 31. decembra 2023. Ak vysoká škola nepožiada agentúru o posúdenie vnútorného systému v tejto lehote, postupuje sa podľa § 24 ods. 6. Vysoká škola môže požiadať agentúru o posúdenie vnútorného systému pred uplynutím tejto lehoty, ak ho zosúladila s právnymi predpismi účinnými od 1. januára 2018 a štandardmi pre vnútorný systém.
(2)	Konania o spôsobilosti vysokej školy uskutočňovať študijný program oprávňujúci udeliť jeho absolventom zodpovedajúci akademický titul a konania o spôsobilosti vysokej školy uskutočňovať habilitačné konanie a konanie na vymenúvanie profesorov neskončené do 31. decembra 2017 sa od 1. januára 2018 dokončia podľa právnych predpisov účinných do 31. decembra 2017 a podľa kritérií vydaných podľa týchto právnych predpisov; to platí aj ak ide o žiadosti podané v rámci komplexnej akreditácie činností vysokej školy, ktorá nebola skončená do 31. decembra 2017. Ak konanie neskončí do 31. augusta 2018, úkony Akreditačnej komisie a ministerstva vykoná agentúra.
(3)	Ak ministerstvo požiadalo do 31. decembra 2017 Akreditačnú komisiu o vyjadrenie k žiadosti o udelenie štátneho súhlasu a Akreditačná komisia sa do 31. augusta 2018 nevyjadrila, ministerstvo žiadosť postúpi agentúre. Návrhy študijných programov, ktoré obsahuje táto žiadosť, agentúra posúdi podľa kritérií vydaných podľa právnych predpisov účinných do 31. decembra 2017; agentúra sa k žiadosti vyjadrí alebo zastaví konanie aj bez posúdenia návrhu vnútorného systému súkromnej vysokej školy.
(4)	 Ak ministerstvo požiadalo do 31. decembra 2017 Akreditačnú komisiu o vyjadrenie k zmene sústavy študijných odborov a Akreditačná komisia sa do 31. augusta 2018 nevyjadrí, ministerstvo môže vykonať zmenu sústavy študijných odborov aj bez jej vyjadrenia.
(5)	Neskončené konania podľa odsekov 2 a 3 sa od 1. septembra 2018 prerušujú, a to najdlhšie do 31. decembra 2018.
(6)	Od 1. januára 2018 sa zastavujú neskončené konania o spôsobilosti nevysokoškolskej inštitúcie podieľať sa na uskutočňovaní doktorandského študijného programu.
(7)	Od 16. marca 2018 nie je možné podávať žiadosti Akreditačnej komisii; žiadosť podanú po 15. marci 2018 Akreditačná komisia odmietne.
§ 37	
(1)	Od 1. septembra 2018 sa zrušuje Akreditačná komisia zriadená podľa predpisov účinných do 31. decembra 2017. 
(2)	Ministerstvo od 1. januára 2018 do 31. augusta 2018 materiálne a finančne zabezpečuje činnosť Akreditačnej komisie v rozsahu podľa predpisov účinných do 31. decembra 2017. Vysoké školy sú povinné poskytovať Akreditačnej komisii od 1. januára 2018 súčinnosť v rozsahu podľa predpisov účinných do 31. decembra 2017.
(3)	Činnosť agentúry od 1. januára 2018 do 31. decembra 2018 materiálne zabezpečuje ministerstvo. Na tento účel je agentúra oprávnená do 31. decembra 2018 spravovať majetok štátu.) Majetok zaobstaraný z finančných prostriedkov určených na zabezpečenie činnosti agentúry prechádza od 1. januára 2019 na agentúru.

) § 1 ods. 1 písm. c) zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.

(4)	Od 1. septembra 2018 prechádzajú na agentúru
a)	práva a povinnosti zaväzujúce Akreditačnú komisiu k 31. augustu 2018,
b)	registratúrne záznamy Akreditačnej komisie a správa jej registratúry,
c)	vlastníctvo a správa webového sídla Akreditačnej komisie a agendového informačného systému Akreditačnej komisie; agentúra je povinná toto webové sídlo a agendový informačný systém udržiavať najmenej sedem rokov.
(5)	Ministerstvo zverejní návrh štandardov na svojom webovom sídle do 30. júna 2018; predloženie návrhu oznámi okrem právnických osôb uvedených v § 23 ods. 1 aj Akreditačnej komisii. Schválenie štandardov oznámi ministerstvo všetkým verejným vysokým školám, štátnym vysokým školám a súkromným vysokým školám bezodkladne po ich zverejnení na svojom webovom sídle. 
(6)	Od 1. januára 2018 do schválenia štandardov nie je možné podávať žiadosť podľa tohto zákona a žiadosť o udelenie štátneho súhlasu; žiadosť podanú do ich schválenia agentúra odmietne.
(7)	Od 1. januára 2018 do ukončenia prvého periodického hodnotenia výskumnej, vývojovej a ďalšej tvorivej činnosti vysokej školy podľa osobitného predpisu^12) agentúra v konaní o udelenie akreditácie habilitačného konania a inauguračného konania namiesto tohto hodnotenia zohľadňuje hodnotenie výskumnej, vývojovej, umeleckej a ďalšej tvorivej činnosti vysokej školy v rámci poslednej komplexnej akreditácie činností vysokej školy uskutočnenej podľa predpisov účinných do 31. decembra 2017.
(8)	Ministerstvo vyhlási prvé výberové konanie na obsadenie funkcie predsedu výkonnej rady do 31. januára 2018. Minister vymenuje prvého predsedu výkonnej rady do 31. marca 2018; členov výkonnej rady možno vymenovať až po vymenovaní predsedu výkonnej rady.
(9)	Rada vysokých škôl, Slovenská rektorská konferencia, Študentská rada vysokých škôl a zástupcovia zamestnávateľov podľa § 7 ods. 4 predložia návrhy na členov výkonnej rady ministerstvu do 15. apríla 2018. Minister vymenuje prvých členov výkonnej rady okrem predsedu výkonnej rady a podpredsedu výkonnej rady do 30. apríla 2018. Predseda výkonnej rady predloží z nich návrh ministrovi na vymenovanie podpredsedu výkonnej rady do 20. mája 2018 a minister ho vymenuje do 31. mája 2018. Funkčné obdobie prvého predsedu výkonnej rady a prvého podpredsedu výkonnej rady je šesť rokov. Po prvom vymenovaní členov výkonnej rady sa spomedzi ostatných členov výkonnej rady žrebom určia dvaja členovia, ktorých funkčné obdobie je dva roky a dvaja členovia, ktorých funkčné obdobie je štyri roky; funkčné obdobie ostávajúceho člena výkonnej rady je šesť rokov.
(10)	Minister poverí do 1. februára 2018 fyzickú osobu, ktorá do vymenovania prvého predsedu výkonnej rady vykonáva jeho pôsobnosti; poveriť možno len toho, kto spĺňa požiadavky na členstvo vo výkonnej rade alebo na vedúceho kancelárie.
(11)	Prvé výberové konanie na obsadenie funkcie vedúceho kancelárie, prvé výberové konanie na obsadenie funkcií členov odvolacej komisie a prvé výberové konanie na obsadenie funkcií členov dozornej rady vyhlási príslušný orgán do 30. júna 2018.
(12)	Agentúra je povinná do 31. decembra 2022 požiadať o
a)	členstvo v Európskej asociácii pre zabezpečovanie kvality vysokoškolského vzdelávania (European Association for Quality Assurance in Higher Education) a
b)	zápis do Európskeho registra zabezpečovania kvality vysokoškolského vzdelávania (European Quality Assurance Register for Higher Education).
§ 38	
Tento zákon nadobúda účinnosť 1. januára 2018.